title: Aquivaldo Mosquera

text: Aquivaldo Mosquera Romaña (s. 22. kesäkuuta 1981 Apartadó, Antioquia, Kolumbia) on kolumbialainen jalkapalloilija, joka edustaa Meksikon pääsarjassa pelaavaa Club Américaa. 182 senttimetriä pitkän Mosqueran pelipaikka on puolustaja.


title: Aquivaldo Mosquera

text: Ammattilaisuransa aikana Mosquera on edustanut myös Atlético Nacionalia kotimaassaan (2000–2005) ja meksikolaista Pachucaa (2005–2007). Sevillan riveihin hän siirtyi kesällä 2007.


title: Aquivaldo Mosquera

text: Mosqueran uran huippuhetkiin lukeutuvat Pachucassa saavutetut kaksi Meksikon mestaruutta ja CONCACAF Champions' Cupin (2007) sekä Copa Sudamericanan (2006) voitot.


title: Heksobarbitaali

text: Heksobarbitaali [("RS")-"5-(1-syklohekseeni-1-yyli)-1,5-dimetyylibarbituurihappo"] on barbituraatteihin kuuluva lääkeaine joka on sedatiivi ja unilääke. Heksobarbitaalia käytettiin anestesian yhteydessä leikkausten esilääkityksenä 1940- ja 1950- luvuilla. Heksobarbitaalin vaikutus alkaa nopeasti mutta sen biologinen puoliintumisaika on lyhyt. Käytettäessä heksobarbitaalia anestesiassa voi olla vaikeaa pitää yllä sopivaa annostusta ja säädellä anesteettisen tilan syvyyttä, mikä saattaa olla hengenvaarallista. Heksobarbitaali onkin nykyisin korvattu turvallisemmilla lääkeaineilla.


title: Heksobarbitaali

text: Heksobarbitaalia myytiin myös nopeavaikutteisena unilääkkeenä nimillä Citopan ja Evipan, yleensä 250 mg vahvuisina tabletteina. Heksobarbitaalia käytetään edelleen jonkin verran tieteellisissä tutkimuksissa.


title: Heksobarbitaali

text: Heksobarbitaalin kemiallinen kaava on CHNO, moolimassa 236,267 g/mol ja CAS-numero 56-29-1.


title: Metyylifenobarbitaali

text: Metyylifenobarbitaali ("5-etyyli-1-metyyli-5-fenyylibarbituurihappo") on barbituraatteihin kuuluva lääkeaine, jota käytetään sedatiivina, ahdistusta poistavana- ja epilepsialääkkeenä. Metyylifenobarbitaali on vaikutuksiltaan ja rakenteeltaan hyvin samankaltainen lääkeaine kuin fenobarbitaali. Lääkettä myydään Ovation -lääkeyhtiön valmistamana nimellä Mebaral.


title: Metyylifenobarbitaali

text: Metyylifenobarbitaalin yliannostuksen tyypillisiä oireita ovat sekavuus, refleksien heikentyminen, uneliaisuus, kuume, ärtyneisyys, hypotermia, tajunnantason ja arviointikyvyn heikkeneminen, hengityksen heikentyminen ja vaikeutuminen, sydämenlyöntien hidastuminen, sekava puhe, tasapainon horjuminen, unettomuus, yleinen heikkous ja silmien nykiminen.


title: Kajavat

text: Kajavat ("Rissa") on lokkien heimoon kuuluva lintusuku. Suvussa on kaksi lajia, jotka elävät pohjoisen pallonpuoliskon valtamerten arktisissa oloissa.


title: Kajavat

text: Kajavien sukuun kuuluvat lajit:


title: Laine

text: Laine tarkoittaa ainakin seuraavia:


title: New York World

text: New York World oli New Yorkissa vuosina 1860–1931 ilmestynyt sanomalehti. Sillä oli merkittävä rooli yhdysvaltalaisten sanomalehtien historiassa.


title: New York World

text: Julkaisun toiminta oli tuottamatonta, kunnes Joseph Pulitzer osti sen 1883. Lehden toimittaja Nellie Blystä tuli yksi Yhdysvaltojen ensimmäisistä tutkivista journalisteista. Jules Vernen romaanin "Maailman ympäri 80 päivässä" innoittamana lehti järjesti mainostempauksen, jossa Bly matkusti planeetan ympäri 72 päivässä.


title: New York World

text: Vuonna 1890 Pulitzer rakennutti New York World Buildingin, joka oli siihen aikaan maailman korkein toimistorakennus. Se hävitettiin 1955, jotta saatiin tilaa uusitulle Brooklyn Bridgelle.


title: New York World

text:
"New York World" alkoi käyttää neliväripainokonetta 1896, ja sen lanseeraaman värillisen lisälehden sivuilla jatkoi esiintymistään "Hogan’s Alley" -sarjakuvan The Yellow Kid -hahmo. Tämän jälkeen lehti liittyi William Randolph Hearstin "New York Journal Americania" vastaan käytyyn levikkisotaan.
"New York Worldia" syytettiin tuolloin sensaatiohakuisuudesta, ja sen myöhemmistä levikkitaisteluista Hearstin "Journal Americanin" kanssa sai alkunsa käsite keltainen lehdistö. Tämän takia monet ovat vetäneet sen johtopäätöksen, että "World" ja "Journal" eivät olleet juuri roskalehtiä kummoisempia. On kuitenkin syytä huomata, että syytökset sensaatiohakuisuudesta tulivat yleensä vakiintuneemmilta julkaisijoilta, jotka eivät pitäneet Pulitzerin tavasta pyrkiä siirtolaisryhmien suosioon. "Worldin" sivuilla oli toki paljon rikosjuttuja, mutta se julkaisi myös esimerkiksi huomattavia kerrostaloasuntoihin liittyvien väärinkäytösten paljastuksia.


title: New York World

text: Sen jälkeen, kun lämpöaalto 1883 oli tappanut suhteettoman suuren määrän lapsia ja saanut "Worldin" julkaisemaan artikkeleita, joiden otsikkoina saattoi olla ”Pienten ruumisvaunujen jonot” () tai muuta vastaavaa, antoi epäsuotuisa julkisuus riittävän yllykkeen uudistusten tekemiselle. Hearst vuorostaan jäljitteli Pulitzerin lähestymistapaa "San Francisco Examinerissa" ja myöhemmin "Journal Americanissa".


title: New York World

text: Tässä vaiheessa Pulitzer palkkasi Frank Irving Cobbin (1869–1923) lehden päätoimittajaksi koeajalle. Cobb oli raivokkaan itsenäinen kansaslainen, joka vastusti Pulitzerin yrityksiä johtaa toimistoa kotoa käsin. Pulitzer ei puolestaan osannut olla sekaantumatta Cobbin työhön, ja tämä johti jatkuviin kiistoihin. Kun Pulitzerin poika otti hoitaakseen hallinnolliset tehtävät 1907, Pulitzer kirjoitti huolellisesti laaditun eroilmoituksen, joka julkaistiin New Yorkin jokaisessa lehdessä – "Worldia" lukuun ottamatta. Pulitzer oli tapauksesta raivoissaan. Hän alkoi kuitenkin pikkuhiljaa kunnioittaa Cobbin laatimia pääkirjoituksia ja tämän itsenäistä henkeä. Myös heidän välinen viestintänsä lisääntyi.


title: New York World

text: Toukokuussa 1908 Cobb ja Pulitzer tapasivat toisensa hahmotellakseen suunnitelmia johdonmukaista toimituspolitiikkaa varten. Aika ajoin toimitukselliset linjaukset kuitenkin horjuivat, ja syntyi toistuvia kiistoja mitä epäolennaisimmista asioista. Toisaalta Pulitzerin vaatimukset tuon ajan päivänpolttavia uutisia koskevien pääkirjoitusten suhteen ylityöllistivät Cobbia. Pulitzer paljasti huolestuneisuutensa asiasta lähettämällä hänet kuuden viikon mittaiselle hengenkohotusmatkalle Eurooppaan. Pulitzer kuoli pian Cobbin paluun jälkeen, ja Cobb julkaisi lehdessä Pulitzerin kauniisti kirjoitetun eroilmoituksen. Cobb piti kiinni Pulitzerin kanssa jakamastaan toimituksellisesta linjasta siihen saakka, kun hän kuoli syöpään 1923.


title: New York World

text: Lehti julkaisi historian ensimmäisen ristisanatehtävän joulukuussa 1913. Se perusti myös vuosittaisen "The World Almanac" -hakuteoksen, jota julkaistaan edelleen samalla nimellä.


title: New York World

text: Vuonna 1931 Pulitzerin perilliset menivät oikeuteen saadakseen luvan "New York Worldin" myymiselle. Tuomioistuimessa asia ratkaistiin Pulitzerin poikien hyväksi. Lehden osti Roy Howard omaa Scripps-Howard-mediaketjuaan varten. Hän lakkautti "Worldin" välittömästi ja irtisanoi 3 000 hengen suuruisen henkilökunnan sen jälkeen, kun julkaisun viimeinen numero oli painettu 27. helmikuuta 1931. Sitten Howard muutti iltapäivälehtensä "Evening Telegramin" nimen "New York World-Telegramiksi".


title: Haketin

text: Haketin eli hakkuri on metsätyökoneisiin tai traktoriin liitettävä järeä silppuri, jolla voi valmistaa metsätyön jäljiltä oksia ja juurakoita energiaksi poltettavaksi materiaaliksi. Hakettimet ovat yleistymään päin, koska bioenergian tuotanto yleisesti katsotaan tulevaisuuden energiamuodoksi. Useilla maatiloilla on ollut mahdollista jo pitkän käyttää hakepolttoainetta.


title: Tiehöylä

text: Tiehöylä eli tiekarhu, joskus myös maantiekarhu, on maanteiden hoitoon ja rakentamiseen tarkoitettu järeä työkone, jolla on tarkoitus ensisijaisesti tasoittaa ja muotoilla tien rakennekerrosten pintoja tai sorateiden pintaa. Tiehöylässä voidaan käyttää yhdestä kolmeen terää. Mahdolliset terien paikat ovat etupyörien edessä, etu- ja takapyörien välissä ja takapyörien takana. Useimmin höylässä käytetään vain yhtä, etu- ja takapyörien välissä olevaa terää, jonka korkeustasoa ja kaltevuutta voidaan säädellä hydrauliikan avulla.


title: Tiehöylä

text: Tiehöylän terän säätelyä on helpotettu 3D-koneohjausta kehittämällä. Tällaiset 3D-ohjatut tiehöylät ovat yleistyneet varsinkin Ruotsissa ja Norjassa 2000-luvulla. Perusperiaatteena 3D-koneohjauksessa on se, että joko robottitakymetrillä tai RTK-GPS:llä paikannetaan tiehöylä ja tiehöylän on-board tietokoneeseen kytketyt kallistusantureiden avulla paikannetaan terän asento. On-Board-tietokoneeseen on syötetty rakennettavan tierakenteen koneohjausmalli, jolloin tietokone tietää missä asennossa terän pitäisi olla kullakin hetkellä. Ohjaajan työksi jää periaatteessa vain tiehöylän ohjaaminen ja kaasun painaminen.


title: Tiehöylä

text: Tiehöylää voidaan käyttää myös sorapäällysteisten teiden routavaurioiden korjaamiseen ja jäätyneiden tienpintojen parantamiseen. Varsinaisesti lumiauraksi siitä ei ole, vaan runsaan lumentulon jälkeen on käytettävä lumilinkoa tai -auraa.


title: Tiehöylä

text: Tiehöyliä käytetään myös lentokentillä kiitoteitä lumesta puhdistavissa ns. conga-ketjuissa. Niitä on useita vierekkäin suurten lumiaurojen ja -linkojen takana. Tiehöylät hinaavat moottoroituja harjoja jotka poistavat irronneet jäänkappaleet.


title: Poikkeustila

text: Poikkeustila on väliaikainen yhteiskunnallinen tilanne, jolloin normaali lainsäädäntö, valtiosääntö tai kansalaisoikeudet eivät päde, ja viranomaisten valtuudet ovat suuremmat kuin tavallisesti. Poikkeustila voidaan julistaa hallituksen päätöksellä esimerkiksi luonnonkatastrofin, kapinan, sisällissodan tai muun yhteiskuntaa uhkaavan tilanteen syntyessä. Yksi poikkeustilan aikana esiintyvä toimenpide voi olla esimerkiksi ulkonaliikkumiskielto.


title: Poikkeustila

text: Suomen lainsäädäntö tuntee kaksi poikkeavaa oikeudellista valtiontilaa, jotka ovat valmiustila ja puolustustila.


title: Poikkeustila

text: Aikaisemman, vuonna 1930 annetun, lain mukaan Suomi voitiin tarvittaessa julistaa sotatilaan. Tämän lain nojalla Suomi julistettiin sotatilaan 30. marraskuuta 1939 talvisodan alettua, ja sotatila jatkui 26. syyskuuta 1947 saakka.


title: Poikkeustila

text: Israel on ollut poikkeustilassa vuoden 1945 Brittiläisen mandaattialueella säädetyssä poikkeustilassa. Knesset uudistaa poikkeustilan vuosittain.


title: Poikkeustila

text: Syyria oli poikkeustilassa vuoden 1963 baathistien vallankaappauksesta lähtien. Poikkeustila kumottiin vuonna 2011.


title: Poikkeustila

text: Egypti on ollut poikkeustilassa vuoden 1967 sodasta lähtien, lukuun ottamatta 18 kuukautta vuodesta 1980 ja uudelleen presidentti Anwar Sadatin murhasta 1981 lähtien. Laki uudistetaan kahden–kolmen vuoden välein. Muun muassa mielenosoitukset ja poliittiset organisaatiot, joita ei ole erikseen hyväksytty, ovat kiellettyjä.


title: Poikkeustila

text: Turkkilainen perustuslain professori Zafer Üskül totesi vuoden 2001 lopulla Radikal-lehdessä, että maa on ollut poikkeustilassa 40 vuotta tasavallan 78 vuodesta.


title: Reisilaskimo

text: Reisilaskimo ("Vena femoralis") on parillinen elin, joka ihmisellä luetaan syviin laskimoihin. Se saa alkunsa polvilaskimosta ("Vena poplitea") ja siihen yhtyvät jalkavarren iso iholaskimo ("vena saphena magna") sekä syvä reisilaskimo ("Vena profunda femoris"). Ingvinaaliligamentin kohdalla reisilaskimo muuttuu ulommaksi lonkkalaskimoksi, minkä kautta veri virtaa alaonttolaskimoon.


title: Reisilaskimo

text: Reisilaskimoa käytetään varjoainekuvausten injektiokohtana. Syvänä laskimona reisivaltimo tukkeutuessaan voi aiheuttaa hengenvaarallisen tilanteen. Näin ollen siihen ei pidä asettaa esimerkiksi infuusiotiputusneulaa. Reisilaskimon nimitys saattaa aiheuttaa hämmennystä, koska erikseen tunnetaan syvä reisilaskimo. Narkomaanit käyttävät toisinaan reisilaskimoakin pistoskohtana, koska siihen on suhteellisen helppo ylettyä.


title: Biologinen psykiatria

text: Biologinen psykiatria tai biopsykiatria näkee mielen häiriöt osana ihmisen hermoston biologista toimintaa. Sen monitieteellinen pohja on muun muassa neurotieteissä, biokemiassa ja genetiikassa. Biopsykiatrian lähtökohtana on teoria käyttäytymisen ja psykopatologian biologisesta alkuperästä.


title: Jonathan Brandis

text: Jonathan Gregory Brandis (13. huhtikuuta 1976 – 12. marraskuuta 2003) oli yhdysvaltalainen televisio- ja elokuvanäyttelijä sekä ääninäyttelijä.


title: Jonathan Brandis

text: Brandis syntyi Danburyssä, Connecticutissa, ja oli perheensä ainoa lapsi. Hän oli esiintynyt televisiomainoksissa jo ennen siirtymistään Los Angelesiin 9-vuotiaana. Ensimmäisen tähtiroolinsa hän sai vuonna 1990 elokuvasta "Päättymätön tarina II – seuraava luku". Muita rooleja oli muun muassa "Sea Quest" -scifisarjassa sekä elokuvissa "Sidekicks – yhdessä voittamattomat" (1992) ja "Ladybugs".


title: Jonathan Brandis

text: Brandis seurusteli useiden tunnettujen näyttelijöiden kanssa, mutta ei ehtinyt mennä naimisiin. Uransa varhaisesta alusta huolimatta Brandis jatkoi työtään 2000-luvun puolelle. Uransa myöhemmässä vaiheessa hän kiinnostui kenties enemmän ohjaajantyöstä.


title: Jonathan Brandis

text: Brandis yritti 11. marraskuuta 2003 kotonaan itsemurhaa hirttäytymällä. Hän oli viettänyt päivän ystäviensä kanssa, joiden mukaan näyttelijä oli ollut huomattavan kiihtyneessä tilassa. Asunnollaan Brandis poistui ystäviensä seurasta toiseen huoneeseen, ja noin 15 minuutin kuluttua hänen hirttäytymisyrityksensä havaittiin.


title: Jonathan Brandis

text: Brandis siirrettiin Cedars-Sinai Medical Centeriin. Sairaalan henkilökunta tiedotti hänen kuolemastaan Los Angelesissa seuraavana päivänä.


title: Jonathan Brandis

text: Brandisin ei tiedetä jättäneen minkäänlaista itsemurhaviestiä. Hänen suvulleen kuolintieto tuli täytenä yllätyksenä. Hänellä ei äitinsä mukaan ollut vakavia henkilökohtaisia ongelmia eikä alkoholiongelmia. Hän ei ollut tiettävästi yrittänyt aiemmin itsemurhaa. Äiti ehdotti syyksi aknelääke isotretinoinia, jonka käyttö väitetysti saattaa aiheuttaa vakavana sivuvaikutuksena psykoosin.


title: Jonathan Brandis

text: "Peoplen" artikkelissa Brandisin ystävät väittivät näyttelijän kärsineen masennuksesta. Eräs heistä väitti Brandisin juoneen rankasti ja myös puhuneen itsemurhasta.


title: Roldán Rodríguez

text: Roldán Rodríguez Iglesias (s. 9. marraskuuta 1984 Valladolid) on espanjalainen autourheilija. Hän ajoi GP2-sarjassa kaudet 2007–2009 Piquet Sports ja Fisichella Motor Sport -talleissa saavuttaen neljä palkintosijaa. Ennen GP2-uraansa Rodríguez on ajanut muun muassa Espanjan F3-sarjaa, jossa hän sijoittui kaudella 2006 loppupisteissä toiseksi. Rodríquez kilpaili Aasian GP2-sarjassa kaudet 2008–2010 voittaen yhden kilpailun. Rodríquez testasi Minardin Formula 1 -autoa kaudella 2005 ja Force Indian autoa talvella 2007–2008.


title: Proitos

text: Proitos () oli kreikkalaisessa mytologiassa Tirynsin myyttinen kuningas, Abaan ja Aglaian poika ja Akrisioksen kaksoisveli.


title: Proitos

text: Proitoksen kerrotaan kamppailleen veljensä kanssa jo äitinsä kohdussa. Myöhemmin kamppailu huipentui taisteluun Abaksen perinnöstä, mutta taistelu päättyi joko ratkaisemattomana, tai Proitos tuli lähes lyödyksi, ja siksi hän lähti Vähään-Aasiaan. Lyykian kuningas Iobates otti hänet vastaan ja antoi hänelle vaimoksi tyttärensä Stheneboian. He saivat kolme tytärtä, Ifinoen, Lysippen ja Ifianassan, ja pojan, Megapentheen.


title: Proitos

text: Valtakunnan jako tapahtui lopulta sitten, kun Proitos hyökkäsi uudelleen Akrisioksen kimppuun, tällä kertaa appensa avustamana. Akrisios sai Argoksen ympäristöineen, ja Proitos pohjoiset alueet: Tirynsin, Heraionin ja Mideian sekä Argoliin rannikon.


title: Proitos

text: Kun Akrisioksen ainoa tytär Danae tuli naimaikään, hän meni Proitoksen luo ja halusi ryhtyä suhteisiin tämän kanssa. Tässä tapauksessa Perseuksen isä ei olisikaan Zeus vaan Proitos.


title: Proitos

text: Bellerofonin sankariteot alkoivat, kun Proitoksen vaimo Anteia ihastui tähän. Tultuaan torjutuksi hän kertoi kostoksi miehelleen, että Belleforon oli yrittänyt maata hänet. Proitos ei kuitenkaan uskaltanut tappaa vierastaan, joten hän lähetti Bellerofonin appensa luokse mukanaan kirje, jossa hän pyysi surmaamaan kirjeen kantajan. Kun Iobates vihdoin avasi kirjeen, hän ei enää halunnut tappaa vierastaan, vaan asetti tälle mahdottomia tehtäviä toivoen vieraansa saavan surmansa epäonnistuttuaan niissä.


title: Michelson

text: Michelson on muun muassa seuraavien henkilöiden sukunimi:


title: Carl Peter Thunberg

text: Carl Peter Thunberg (11. marraskuuta 1743 Jönköping – 8. elokuuta 1828, Vanha Uppsala) oli ruotsalainen kasvitieteilijä ja Carl von Linnén oppilas. Hänen vanhempansa olivat kirjanpitäjä Jean Thunberg ja Margareta Starkman. Naimisiin Thunberg meni 1784 Brita Charlotta Rudan kanssa.


title: Carl Peter Thunberg

text: Carl Peter Thunberg opiskeli Uppsalan yliopistossa, josta hän valmistui 1772 tohtoriksi iskiasta käsittelevällä väitöskirjalla. Thunberg oli yksi "Linnén apostoleista". Linnén suositusten avulla Thunberg sai stipendin 1770 opintoihin Amsterdamissa ja Pariisissa, jossa hän tapasi kasvitieteilijä Johan Burmanin ja tämän pojan Nicolaus Laurentius Burmanin. Näiden tuttavuuksien avulla hän pystyi 1772 matkustamaan Hollannin laskuun Japaniin Etelä-Afrikan ja Jaavan kautta. Hän meni Hollannin Itä-Intian kauppakomppanian palvelukseen kirurgina, koska Japaniin otettiin vastaan vain hollantilaisia. Japanilaiset tulkit olivat myös lääkäreitä, niin hän sai matkalla myös lääketieteellistä tietoutta.


title: Carl Peter Thunberg

text: 1776 Thunberg oli väsynyt tiukkaan valvontaan Japanissa ja matkusti takaisin Hollantiin. Matkan aikana hän vieraili muun muassa Ceylonilla ja kokosi merkittävän kasvikokoelman. Ennen kuin hän oli ehtinyt takaisin, hän sai viestin, että hänet oli valittu Carl von Linné nuoremman seuraajaksi "botanices demonstrator" -virkaan Uppsalan yliopistoon. Thunberg palasi Hollantiin 1778 ja Lontoon vierailun jälkeen palasi Ruotsiin maaliskuussa 1779. Seuraavat lähes 50 vuotta hän toimi opettajana Uppsalassa.


title: Carl Peter Thunberg

text: Matkat, kokoelmat kasveista ja muista luonnonkohteista antoivat enemmän kuin 300 kuvausta etnografiasta, kasvitieteestä ja kielitieteestä. Thunberg kirjoitti omaelämäkerran ja hänen kirjeenvaihtonsa on myös julkaistu. Hänen luontoaiheinen kokoelmansa lahjoitettiin Uppsalan yliopiston kirjastolle. Muun muassa Thunberg "löysi" ja kuvaili noin 800 japanilaista lajia ja rooibospensaan Etelä-Afrikassa sekä antoi niille tieteelliset nimet.


title: Carl Peter Thunberg

text: Thunbergin nimestä lyhennetty Thunb. voidaan yhdistää auktorina hänen nimeämiensä kasvien tieteellisiin nimiin. Thunberg kuvaili ja nimesi myös lintuja, muun muassa töyhtöelenian ("Elaenia flavogaster") ja brasilianlehtinapsijan ("Phyllomyias fasciatus"). Kasvisuku "Thunbergia" eli susannat on nimetty Carl Peter Thunbergin kunniaksi.


title: Jemenin rial

text: Jemenin rial on Jemenin virallinen valuutta. Käytössä ovat kolikot, joiden arvo on 1, 5, 10, 20 rialia, ja setelit, joiden arvo on 50, 100, 200, 500, 1 000 rialia. Sen kansainvälinen valuuttatunnus  on YER. Aiemmin käytössä oli yksikkö fils, ja yksi rial oli 100 filsiä.


title: Jemenin rial

text: Valuutta otettiin käyttöön 1991 setelimuodossa, kun maa yhdistettiin, ja se korvasi Pohjois-Jemenin rialin ja Etelä-Jemenin dinaarin. Kolikot otettiin käyttöön 1993.


title: Jemenin rial

text: Rialit laskee liikkeelle Jemenin keskuspankki, joka perustettiin 1971 ja organisoitiin uudestaan 1990. Pankki sijaitsee Sanassa.


title: Eda-Ines Etti

text: Eda-Ines Etti (26. toukokuuta 1981 Haapsalu) on virolainen laulaja, joka tuli tunnetuksi edustettuaan maataan Eurovision laulukilpailussa Tukholmassa vuonna 2000. Hänen musiikkityylinsä on poppia.


title: Satakarinletto

text: Satakarinletto on saari Perämerellä Haukiputaalla Oulun kaupungin vesialueella. Satakarinletto on pieni kivikkoinen saari. Lähimmät saaret ovat lännessä sijaitseva Lönkytin sekä idässä sijaitsevat Kriisi ja Satakari.


title: Dinaari

text: Dinaari on monissa arabimaissa ja entiseen osmanien valtakuntaan kuuluneissa maissa käytössä oleva valuutta. Nimi periytyy Rooman valtakunnan aikaan käytetystä denaarista.


title: Irakin vaakuna

text: Irakin vaakuna on Irakin tunnus. Se koostuu Saladinin kultaisesta haukasta. Haukan keskellä on kilpi, jossa on Irakin vuoteen 2008 asti käytetty lippu. Vaakunan alalaidassa lukee: الجمهورية العراقية ("al-Jumhuriya al-`Iraqiya", Irakin tasavalta).


title: Irakin vaakuna

text: Alkuperäisessä vaakunassa vuodelta 1965 ei ollut kirjoitusta tähtien välissä, ja lippu oli siinä pystysuunnassa. Tämä versio oli käytössä vuoteen 2004 asti, jolloin se korvattiin versiolla, joka oli käytössä vuoteen 2008 asti. Vuonna 2008 vaakunasta poistettiin vihreät tähdet.


title: Pensassieppari

text: Pensassieppari ("Empidonax oberholseri") on tyrannien heimoon kuuluva varpuslintu. Lajin nimesi A. R. Phillips 1939, Harry Church Oberholserin kunniaksi.


title: Pensassieppari

text: Linnun pituus on noin 14 cm. Höyhenpuku on päältä oliivinharmaa ja alapuolelta valkeahko. Siivellä on valkoinen juova, silmärengas on myös valkoinen ja rinta oliviinharmaa. Nokka on tumma ja pyrstö keskimittainen. Pensassieppari istuu pystyasennossa oksalla tai muulla tähystyspaikalla ja tekee nopeita pyrähdyksiä lentävien hyönteisten perään, aivan kuin harmaasieppo.


title: Pensassieppari

text: Pensassieppari elää Yhdysvaltain länsiosissa. Se on muuttolintu, joka talvehtii Meksikossa ja osittain Arizonassa. Laji elää noin 2,7 miljoonan neliökilometrin alalla ja sen arvioitu yksilömäärä on noin 3,6 miljoonaa. Lajin kanta on elinvoimainen.


title: Pensassieppari

text: Pensaikkoiset ja harvapuustoiset vuorenrinteet ja kukkulat.


title: Pensassieppari

text: Pesä on maljamainen kuppi pensaan oksalla.


title: Pensassieppari

text: Lentävät ja lehvästössä elävät hyönteiset ja muut niveljalkaiset.


title: Kolmenkoivunkari

text: Kolmenkoivunkari, aiemmalta nimeltään Laaja, on saari Oulun kaupungin vesialueella Perämerellä. Saari sijaitsee Riutunkarin lauttasataman itäpuolella Kempeleenlahden länsipuolisella vesialueella noin kilometrin päässä mantereesta. Läheiset saaret ovat sen itäpuolella sijaitsevat Koivukari, Pöllönkari ja Kraaseli.


title: Kolmenkoivunkari

text: Kolmenkoivunkari on sekametsän peitossa oleva saari, jota ympäröi laajahko rantamatalikko. Saaren etelä- ja länsirannoilla on lisäksi karikkoalueita, ja saaren länsipuolella sijaitsee pienempi nimetön luoto. Saaren eteläpuolitse johtaa haraamaton veneilyväylä.


title: Nicky Weaver

text: Nicholas James "Nicky" Weaver (s. 2. maaliskuuta 1979 Sheffield) on englantilainen jalkapallomaalivahti, joka pelasi viimeksi Skotlannin Valioliigan Aberdeenissä.


title: Nicky Weaver

text: Weaver muistetaan kenties parhaiten Manchester Cityn maalivahtina vuosilta 1997–2007.


title: Nicky Weaver

text: Weaver ostettiin Mansfield Townista Manchester Cityyn maalivahtivalmentaja Alex Stepneyn suosituksesta. Hän teki debyyttinsä Cityn joukkueessa kaudella 1998/99 Blackpoolia vastaan, pelaten nollapelin. Weaver pelasi koko kaudella yhteensä 23 nollapeliä, joka oli seuran ennätys yhdellä kaudella. Mestaruussarjan Play-off -finaalissa Gillinghamia vastaan hänen torjumansa rangaistuspotku varmisti Cityn nousun. Hän oli samoihin aikoihin myös Englannin alle 21-vuotiaiden maajoukkueen maalivahti.


title: Nicky Weaver

text: Seuraavina vuosina loukkaantumiset vaivasivat Weaveria jatkuvasti, ja hän ei ollut kertaakaan aloituskokoonpanossa kausilla 2002/03, 2003/04 ja 2004/05. Hän pelasi kauden 2004/05 viimeiset 15 minuuttia, jotta ykkösmaalivahti David James voisi pelata hyökkäyksessä Middlesbroughia vastaan.


title: Nicky Weaver

text: Syksyllä 2005 puolikuntoinen Weaver lainattiin Sheffield Wednesdayhin, hänen lapsuutensa suosikkiseuraan ja oli palatessaan jälleen täydessä kunnossa. Wednesdayn ajallaan hän pelasi 14 ottelua, joista yksi oli Sheffieldin derby, United vastaan Wednesday. Hän oli lainastatuksestaan huolimatta koko ottelun ainoa sheffieldiläissyntyinen pelaaja.


title: Nicky Weaver

text: Ennen kautta 2006/07 David James myytiin Portsmouthiin, ja Andreas Isaksson ostettiin hänen korvaajakseen. Weaver sai kuitenkin alkukaudesta olla aloituskokonpanossa Cityssä ensimmäistä kertaa kolmeen vuoteen Isakssonin luokkaantumisen vuoksi.


title: Nicky Weaver

text: 4. heinäkuuta 2007 Charlton Athletic hankki Weaverin ilmaiseksi Manchester Citystä. Hän pelasi Charltonissa kahden kauden aikana 67 sarjaottelua.


title: Nicky Weaver

text: Seurasta lähtönsä Weaver on pelannut neljässä eri seurassa Englannin alemmilla tasoilla sekä Skotlannin valioliigassa. Hän on myös toiminut Aberdeenistä lähdettyään entisen seuransa Sheffield Wednesdayn akatemian maalivahtivalmentajana, muttei ole virallisesti ilmoittanut uransa päättymisestä.


title: M/S Princess I

text: M/S Princess I (IMO 6400824) on Ruotsissa nimellä M/S Carola vuonna 1964 valmistunut autolautta. Sen rakensi Öresundsvarvet Ab Landskronassa. Sen sisaralus on samana vuonna valmistunut M/S Dana Scarlett (nyk. M/S Sinu-I-Wasa Tolu)


title: M/S Princess I

text: M/S Carola luovutettiin 28. huhtikuuta 1964 Linjebuss Internationalille (Stockholms Rederi Ab Svea). Se asetettiin liikenteeseen Juutinraumaan välille Helsingborg–Helsingør. Myöhemmin alus siirtyi Scandinavian Ferry Linesille. Vuosina 1965–1985 se toimi myös varalaivana reitillä Landskrona–Tuborg havn (Kööpenhamina). Peruskorjauksessa se kävi Falkenbergin telakalla 1985. M/S Carola siirrettiin SweFerry AB:lle syksyllä 1991, jonka jälkeen se myytiin Argentinaan Empresa De Nav El Faro S.A:lle. Marraskuussa se sai uuden nimen M/S Princess I. Tammikuussa 1992 se aloitti liikenteen välillä Buenos Aires–Juan Lacaze. Samana vuonna se jäi pois käytöstä kunnes myytiin edelleen 2004. Vuonna 2006 se toimi kasinolaivana, ja sen ulkonäköön on tehty huomattavia muutoksia.


title: George Crumb

text: George Crumb (s. 24. lokakuuta 1929) on yhdysvaltalainen nykytaidemusiikin ja avantgarden säveltäjä. Hänen tuotantonsa on paikoin hyvin kokeellista – sävellyksissä on käytetty poikkeuksellisia tekniikoita, kuten puhallinsoitinten käsittelyä yhtäaikaisesti puhumisen kanssa sekä marmorikuulien kaatoa avoimen pianon päälle.


title: George Crumb

text: Crumb syntyi Charlestonissa, Länsi-Virginiassa. Hän opiskeli Mason College of Musicissa, University of Illinois at Urbana-Champaign'ssa ja Michiganin yliopistossa vietettyään välillä myös ajanjakson Berliinissä.


title: George Crumb

text: Crumb on arvostettu musiikinopettaja. Hänestä tuli jo vuonna 1958 Coloradon yliopiston pianonsoiton- ja sävellyksenprofessori. Hänen tunnetuimpien teostensa joukkoon lukeutuvat laaja kuoro- ja orkesteriteos "Star-Child" (1977); "Black Angels" (1970), sekä neljä "Makrokosmos"-kirjaa (1972, 1973, 1974 ja 1979). Viimeksi mainituista kaksi ensimmäistä on kirjoitettu soolopianolle, kolmas kahdelle pianolle sekä lyömäsoittimille ja neljäs pianolle nelikätisesti.


title: George Crumb

text: Crumb on voittanut musiikin Pulitzer-palkinnon ja Grammyn. Hänellä on ollut vuodesta 1975 paikka "American Academy of Arts and Lettersissä".


title: Kriisinkivi

text: Kriisinkivi on pieni kivikkoinen luoto Perämerellä, Haukiputaan kaupunginosassa Oulun kaupungin vesialueella. Lähimmät saaret ovat Lönkytin ja Nimetön. Kriisinkivi sijaitsee Oulun–Kemin laivaväylän itäpuolella.


title: Kaaliperhonen

text: Kaaliperhonen ("Pieris brassicae") on kookas kaaliperhosten ("Pieridae") heimoon kuuluva päiväperhonen.


title: Kaaliperhonen

text: Kaaliperhosen siipien yläpinnan pääväri on valkoinen. Koiraalla etusiiven yläpinnan yläreuna ja siiven kärjet ovat mustat. Kärkitäplä ulottuu siiven ulkoreunan puolivälin yli. Takasiiven etureunassa on molemmilla sukupuolilla musta täplä. Naaraalla on lisäksi etusiiven yläpinnalla kaksi täplää ja alareunassa musta juova. Siipien kärkiväli on 49–65 millimetriä. Toukka on väriltään keltaisenvihertävä ja siinä on mustia pisteitä.


title: Kaaliperhonen

text:
Levinneisyysalue käsittää Euroopan, Pohjois-Afrikan ja Länsi-Aasian Himalajalle saakka. Esiintymisalue vaihtelee vaellusten myötä, pohjoisosissa sitä tavataan vain satunnaisena vaeltajana. Suomessa kaaliperhosella ei ole vakituista kantaa, ainoastaan lauhoina talvina sen on todettu pystyneen talvehtimaan. Vaeltavia yksilöitä tavataan vuosittain Etelä-Suomessa, Keski-Suomessa harvemmin ja Pohjois-Suomessa vain voimakkaimpien vaellusten yhteydessä.
Kaaliperhosella on kaksi sukupolvea. Ensimmäisen sukupolven lentoaika on huhtikuusta heinäkuuhun ja toisen heinäkuusta syyskuuhun. Ensimmäiset vaeltavat yksilöt on tavattu Suomessa yleensä toukokuun jälkipuoliskolla, satunnaisesti aikaisemminkin. Suomessa kehittyneiden yksilöiden lentoaika on yleensä heinäkuun lopulta syyskuun puoliväliin. Suomessa on havaittu myös takaisin etelään vaeltamista.
Kaaliperhosen elinympäristöä ovat niityt, peltoaukeat ja puutarhat, myös merenrannikot. Kaaliperhonen talvehtii kotelona.
Toukan ravintokasveja ovat monet ristikukkaiskasvit, varsinkin kaalit ("Brassicae") sekä morsingot ("Isatis tinctoria") ja harmiot ("Berteroa incana").


title: Nimetön (täsmennyssivu)

text: Nimetön voi tarkoittaa seuraavia:


title: Isä Camillo

text: Isä Camillo on italialainen satiirinen kirjasarja, jonka on kirjoittanut Giovanni Guareschi. Kirjoissa kuvataan Pojoen laaksossa olevaa pientä kylää ja sen henkilöitä, kirkkoherra Isä Camilloa ja kommunistista pormestari Pepponea. Sarjan alku on ajallisesti sijoittunut vuosiin heti toisen maailmansodan jälkeen.


title: Isä Camillo

text: Isä Camillosta on tehty useita elokuvia, joissa päähenkilöinä olivat Fernandel Isä Camillona ja Gino Cervi Pepponena. Elokuvat kuvattiin Brescellossa, jossa on myös niille omistettu museo.


title: W. S. Merwin

text: William Stanley Merwin (s. 30. syyskuuta 1927, New York) on yhdysvaltalainen runoilija.


title: W. S. Merwin

text: Merwin valmistui Princetonin yliopistosta 1948. Julkaistuaan esikoisteoksensa "A Mask for Januksen" vuonna 1952 hän sai 1960-luvulla huomattavaa mainetta sodanvastaisena kirjoittajana. Hän on runouden ohella julkaissut proosaa ja käännöskirjallisuutta. Hänet on palkittu muun muassa Pulitzer-palkinnolla sekä Tanning-palkinnolla, ja hän on ollut "American Academy of Arts and Lettersin" jäsen vuodesta 1972. Hän sai vuonna 2003 akatemian kultamitalin runoudesta.


title: W. S. Merwin

text: Merwin asuu Havaijilla ja on julkaissut saaristoa käsittelevän kirjan "The Folding Cliffs: A Narrative" (1998). Hän voitti vuonna 2005 National Book Awardin teoksellaan "Migration: New & Selected Poems". Hän toimi vuosina 1999–2000 yhtenä Yhdysvaltain kolmesta Poet Laureate Consultanteista.


title: Live at the Marquee

text: Live at the Marquee on progressiivista metallia soittavan yhtyeen Dream Theaterin livealbumi, joka nauhoitettiin Lontoossa "Marquee Clubilla".


title: Lorrie Moore

text: Marie Lorena "Lorrie" Moore (s. 13. tammikuuta 1957, Glens Falls) on yhdysvaltalainen kirjailija, joka on tullut tunnetuksi monesti huumorin sävyttämillä ja pistävillä novelleillaan.


title: Lorrie Moore

text: Moore sai Lorrie-lempinimensä jo vanhemmiltaan. Hän valmistui St. Lawrencen yliopistosta ja Cornellin yliopistosta. Hänen ensimmäinen kokoelmansa "Self-Help" on 1980-luvun puolivälistä. Myöhemmin hän on saanut arvostusta teoksillaan "Like Life" (1990) ja "Birds of America" (1998).


title: Lorrie Moore

text: Mooren kirjoituksia on julkaistu mm. The Paris Review'ssä ja The New Yorkerissa. Jälkimmäisessä 27. tammikuuta 1997 julkaistu novelli "People Like That Are the Only People Here" toi kirjoittajalleen O. Henry -palkinnon vuonna 1998. Hänet on palkittu myös Rea-novellipalkinnolla vuonna 2004.


title: Lorrie Moore

text: Moore on Wisconsin-Madisonin yliopiston englannin kielen professori. Hän sai vuonna 2006 paikan "American Academy of Arts and Lettersistä".


title: Justin Kaplan

text: Justin Daniel Kaplan (5. syyskuuta 1925 New York – 2. maaliskuuta 2014) oli yhdysvaltalainen kirjailija. Hän on saanut arvostusta muistelma- ja elämäkertateoksillaan.


title: Justin Kaplan

text: Kaplan valmistui Harvardin yliopistosta. Vuonna 1966 julkaistiin hänen kirjoittamansa elämäkerta "Mr. Clemens and Mark Twain", joka oli välitön menestys. Kaplanille myönnettiin Pulitzer-palkinto ja vuonna 1967 National Book Award.


title: Justin Kaplan

text: Kaplanin myöhempiä elämäkertateoksia ovat "Lincoln Steffens, A Biography" (1974) ja "Walt Whitman, A Life" (1980). Jälkimmäisellä hän voitti American Book Awardin. Hän oli lisäksi mukana työstämässä "Bartlett’s Familiar Quotationsin" 16. painosta 1992 sekä useita antologioita. Vuonna 2006 julkaistiin teos "When the Astors Owned New York: Blue Bloods and Grand Hotels in a Gilded Age".


title: Justin Kaplan

text: Kaplan sai vuonna 1985 paikan Yhdysvaltain taide- ja kirjallisuusakatemiassa. Hän meni vuonna 1954 naimisiin Anne Bernaysin kanssa ja julkaisi tämän kanssa kaksoismuistelman "Back Then: Two Lives in 1950s New York". Kaplan oli juutalainen.


title: Yrjö Saarinen

text: Yrjö Vihtori Saarinen (13. joulukuuta 1899 Rauhanniemi, Jyväskylän maalaiskunta – 9. tammikuuta 1958) oli suomalainen taidemaalari. Saarinen ei käynyt taidekouluja eikä matkustanut ulkomailla vaikutteita saamassa vaan hän etsi itse oman tiensä. Toimeentulon hänelle toi kilpimaalarin ammatti.


title: Yrjö Saarinen

text: Saarinen kävi kansakoulun ja käsityöläiskoulun. Hän osallistui Suomen Taiteilijain näyttelyihin vuosien 1937–1953 välillä. Saarisen töitä oli myös esillä ulkomaisissa näyttelyissä Ruotsissa, Norjassa ja Italiassa 1940- ja 1950-luvuilla. Kirjailija Mika Waltari tutustui 1942 Saarisen maalauksiin Unioninkadun taidesalongissa. Hän alkoi kerätä Saarisen taidetta omaan kokoelmaansa ja kirjoitti Saarisen taidetta käsitelleen esseen Taiteen vuosikirjaan 1945. Waltari tuki myös taloudellsesti Saarista.


title: Yrjö Saarinen

text: Saarinen asui aluksi Jyväskylässä ja sitten Hyvinkäällä vuodesta 1929 alkaen. Hyvinkään taidemuseossa säilytetään professori Carl-Erik Sonckin keräämää Yrjö Saarisen taiteen kokoelmaa, johon kuuluu 60 maalausta ja 200 piirustusta.


title: Yrjö Saarinen

text: Saarisen ekpressionistiselle taiteelle oli ominaista voimakas värien käyttö. Hän maalasi muotokuvia, maisemia ja asetelmia. Saarinen sai omana aikanaan mainetta myös eroottisilla naismuotokuvillaan.


title: Yrjö Saarinen

text: Saarinen sai Pro Finlandia -mitalin 1955 ja valtion taiteilijaeläkkeen.


title: Yrjö Saarinen

text: Saarisen puoliso oli Signe Emerentia (Meeri) o.s. Kallio. Hänen vanhempansa olivat seppä Johan Victor Saarinen ja Emma o.s. Kallio.


title: We’ve Come for You All

text: We’ve Come for You All on thrash metal -yhtye Anthraxin yhdeksäs studioalbumi, joka julkaistiin toukokuussa 2003 levymerkillä Sanctuary Records. Sen tuotti yhtye yhdessä Scrap 60:n kanssa. Albumilta julkaistiin singlet ”What Doesn’t Die”, ”Safe Home”, ja ”Taking the Music Back”. Albumia edeltäneet kaksi yhtyeen albumia olivat kaupallisesti epäonnistuneita, mutta tämä onnistui kohtalaisesti, vaikkakin se nousi vain sijalle 122 Billboard 200 -listalla. Se on myös Anthraxin ensimmäinen albumi, jolla on Rob Caggiano soittamassa kitaraa.


title: We’ve Come for You All

text: Albumin kannen on tehnyt kuuluisa sarjakuvataiteilija Alex Ross.CD-version lisäkappaleet


title: Naurisperhonen

text: Naurisperhonen ("Pieris rapae") on keskikokoinen kaaliperhosten ("Pieridae") heimoon kuuluva päiväperhonen.


title: Naurisperhonen

text: Naurisperhosen koiraan siipien yläpinnan pääväri on valkoinen. Koiraalla on etusiiven yläpinnan keskellä yksi musta täplä sekä kärkitäplä, joka ulottuu noin kolmannekseen siiven ulkoreunan pituudesta. Naaraan siipien yläpinnan pääväri on kellertävään vivahtava, siipien tyvessä on harmaata kehnää. Etusiiven yläpinnalla on kaksi mustaa täplää. Siipisuonet erottuvat siiven yläpinnalla vain heikosti. Takasiiven alapinta on väriltään vaaleankeltainen. Erotuksena yleisemmästä lanttuperhosesta naurisperhosen takasiipien alapinnalla siipisuonten kohdalla ei ole vihertävää väriä. Siipien kärkiväli on 38–50 mm. Koiras on naarasta suurempi.


title: Naurisperhonen

text: Toukka on väriltään kellertävänvihertävä.


title: Naurisperhonen

text: Levinneisyysalue käsittää Euroopan, Pohjois-Afrikan ja Aasian Japaniin saakka. Laji on levinnyt ihmisen mukana myös Pohjois-Amerikkaan, Australiaan ja Uuteen-Seelantiin. Esiintymisalue vaihtelee vaellusten myötä, pohjoisosissa sitä tavataan vain satunnaisena vaeltajana. Suomessa naurisperhosella ei ole vakituista kantaa, ainoastaan lauhoina talvina sen on todettu pystyneen talvehtimaan maan eteläosissa. Se on Suomessa melko harvinainen ja tavataan yleensä yksitellen. Vaeltavia yksilöitä tavataan Etelä-Suomessa lähes vuosittain, Keski-Suomesta pohjoiseen satunnaisesti.


title: Naurisperhonen

text: Naurisperhosella on yleensä kaksi sukupolvea. Ensimmäisen sukupolven lentoaika on levinneisyysalueen eteläosissa maaliskuusta alkaen, pohjoisessa toukokuusta alkaen. Ensimmäiset vaeltavat yksilöt on tavattu Suomessa yleensä toukokuun lopulla, satunnaisesti aikaisemminkin. Toisen sukupolven yksilöitä on havaittu heinä- ja elokuussa, jolloin myös Suomessa kehittyneet yksilöt lentävät. Myöhemmin syksyllä voidaan havaita vielä myöhäisiä toisen sukupolven yksilöitä tai vähälukuista kolmatta sukupolvea.


title: Naurisperhonen

text: Naurisperhosen elinympäristöä ovat niityt, peltoaukeat ja puutarhat. Naurisperhonen talvehtii kotelona.


title: Naurisperhonen

text: Toukan ravintokasveja ovat monet ristikukkaiskasvit, kuten kaalit ("Brassica"), peltokanankaali ("Barbarea vulgaris"), kilpiruohot ("Alyssum"), illakko ("Hesperis matronalis"), tuoksuresedat ("Reseda"), intiankrassit ("Tropaeolum") ja tupakat ("Nicotiana").


title: Teo Fabi

text: Teodorico Fabi (tunnettu paremmin nimellä "Teo Fabi", s. 9. maaliskuuta 1955 Milano, Italia) on entinen italialainen Formula 1 -kuljettaja. Hän osallistui urallaan 71 osakilpailuun, joista hän saavutti kaksi palkintosijaa, kolme paalupaikkaa, kaksi kilpailun nopeinta kierrosta ja 23 MM-pistettä. Fabi ei kuitenkaan kertaakaan yltänyt kilpailussa voittajaksi.


title: Teo Fabi

text: Fabi harrasti talviurheilulajeja, mm. hiihtoa vuosina 1970-74 ja opiskelujen ohessa moottoripyörillä ajamista. Vuonna 1974 hän voitti kartingissa 100-kuutioisten Torneo Industrien ja Euroopan kartingmestaruuden vuotta myöhemmin. Hän voitti lisäksi vuonna 1977 Italian Formula Fordin 1600 sekä 2000 -sarjat.


title: Teo Fabi

text: Fabi siirtyi vuonna 1977 kilpailemaan Formula 3 -luokissa, joissa saavutti 3 voittoa. Hänen paras tuloksensa oli sijoituksissa neljäs. Vuosina 1979-1980 hän ajoi Formula -luokissa saavuttaen jälleen 3 voittoa ja ollen parhaimmillaan sarjan kolmas.


title: Teo Fabi

text:
Fabi ajoi myös vuosina 1978-79 Formula Pacific -sarjassa ja voitti sarjan mestaruuden. Hän yritti saada paikan Formula 1:stä jo vuonna 1981 RAM-tallin, mutta talli valitsi hänen sijastaan Derek Dalyn. Pettynyt Fabi siirtyi ajamaan CanAm -sarjaan samana vuonna, jossa voitti neljä kertaa sijoittuen sarjan lopputuloksissa toiseksi.
Fabi kilpaili ensimmäistä kertaa Formula ykkösissä vuonna 1982 Etelä-Afrikan Grand Prix´ssa Toleman-tallin autolla. Kausi sujui vaisusti ja Fabin oli yleensä tyydyttävä kilpailusta karsiutumiseen ja jos hän selvitti karsinnan, kilpailussa hän ei kertaakaan selvittänyt tietään ruutulipulle asti. Seuraavaksi vuodeksi hän siirtyi Pohjois-Amerikkaan kilpailemaan ja osallistui Indy 500 -kilpailuun, jossa hän saavutti heti paalupaikan.


title: Teo Fabi

text: Fabi palasi takaisin Formula 1 -sarjaan kaudeksi 1984, tällä kertaa Brabham-tallissa, mutta jatkoi edelleen myös CART-sarjassa. Tämän vuoksi kolmessa F1-kilpailussa Teon tilalla ajoi hänen veljensä Corrado Fabi, Teon ollessa ajamassa CART-kilpailua. Teo Fabi ajoi kerran kolmanneksi, saavutti kaksi muuta pistesijaa ja sijoittui 9 MM-pisteen turvin kuljettajien MM-sarjassa sijalle 12. Maaliin Fabi ylsi neljä kertaa. Seuraavaksi kaudeksi Fabi siirtyi takaisin Toleman-talliin, jossa oli aloittanut F1-uransa. Kausi sujui edellisvuotta heikoimmin ja Fabi ei saavuttanut yhtään MM-pistettä, mutta valtasi kertaalleen paalupaikan.Parhaimmillaan Fabi oli kahdestoista Italian GP:ssä.


title: Teo Fabi

text: Kaudet 1986 ja 1987 Fabi jatkoi Benettoniksi nimensä vaihtaneessa entisessä Toleman-tallissa. Kaudella 1986 hän saavutti kaksi paalupaikkaa ja kaksi MM-pistettä. Viimeiseksi jäänellä Formula 1 -kaudellaan 1987 hän teki uransa parhaan tuloksen pisteiden valossa. Fabi ajoi kertaalleen kolmanneksi ja lisäksi neljästi pisteille saavuttaen 12 MM-pistettä ja yhdeksännen sijan kuljettajien MM-sarjassa.


title: Teo Fabi

text: Formula 1 -uran jälkeen Fabi palasi vuonna 1988 ajamaan Indycaria. Vuoden 1990 Indycar -kautta varjosti Porsche -tallin pyrkimys rakentaa runko kokonaan hiilikuidusta, mikä sai kilpailevat tallit boikotoimaan hanketta ja Porsche joutui käyttämään vanhempaa malliaan sen sijasta. Fabi päätti siirtyä World Sportscar -sarjaan ja voitti sarjan mestaruuden vuonna 1991. Fabi ajoi myös Le Mansin 24 tunnin ajoja vuosina 1980, 1982-83 sekä 1991-93.


title: Teo Fabi

text: Fabi johti veljensä Corradon kanssa suvun talkkikaivosyritystä 1980-luvulla.


title: Teo Fabi

text: Fabin poika Stefano on myös kilpa-ajaja, joka on ajanut, mm. Formula 3 -sarjaa vuosina 2002-2003.


title: Teo Fabi

text: Lihavointi tarkoittaa paalupaikkaa ja "kursivointi" kilpailun nopeinta kierrosta.


title: Greatest Hits (Blink-182)

text: Greatest Hits on yhtyeen Blink-182 kokoelma-albumi, joka julkaistiin 1. marraskuuta 2005. Samana päiväna julkaistiin DVD, jossa oli sama nimi ja kansi. Se sisälsi yhtyeen musiikkivideoita. Albumiin ei alun perin kuulunut kappaletta "Carousel", mutta fanien valittamisen jälkeen se lisättiin albumiin.UK


title: Greatest Hits (Blink-182)

text:
Australia
tai


title: Greatest Hits (Blink-182)

text: Japani


title: Greatest Hits (Blink-182)

text: Live:


title: Greatest Hits (Blink-182)

text: Behind-The-Scenes"(Kappaleet 1–4)"


title: Greatest Hits (Blink-182)

text: "(Kappaleet 5–17)"


title: Greatest Hits (Blink-182)

text: Albumi


title: Greatest Hits (Blink-182)

text: Singlet


title: Bruce George Peter Lee

text: Bruce George Peter Lee (s. 1960 Manchester) on brittiläinen pyromaani, jonka sytyttämissä tulipaloissa menehtyi vuosina 1973–1979 kolmattakymmentä ihmistä. Hän on ollut pakkohoidossa vuodesta 1981.


title: Bruce George Peter Lee

text: Leen äiti elätti itseään prostituutiolla. Poika kärsi oikeanpuoleisesta spastisuudesta ja vaihtoi vuonna 1979 nimensä virallisesti Peter Dinsdalesta "Bruce Leeksi".


title: Bruce George Peter Lee

text: Lee sytytti viimeisen tuhopolttonsa Hullissa 4. joulukuuta 1979. Palossa sai surmansa kolme nuorta veljestä. Poliisi löysi syyllisen Leestä, mutta sai täytenä yllätyksenä kuulla miehen tunnustuksen myös aiemmista tuhopoltoista.


title: Bruce George Peter Lee

text: Leen sytyttämässä rakennuksessa olivat sisällä kuolonuhrit Charles Hastie (15), Paul Hastie (12) ja Peter Hastie (8) sekä näiden äiti Edith ja neljäs veli Thomas. Edith pelastui, kuten myös lihasrappeumaa sairastanut Thomas, joka nukkui äitinsä kanssa samassa huoneessa. Myös perheen koira kuoli.


title: Bruce George Peter Lee

text: Perheessä oli lisäksi kolme siskoa: Angeleena (16), Nicola (11) ja Sophie (8), jotka yöpyivät kohtalokkaana yönä sukulaistensa luona. Isä oli rangaistusvanki, mutta vapautui tapahtuneen johdosta. Hän kuitenkin sai heinäkuussa 1980 surmansa moottoripyöräonnettomuudessa, jossa loukkaantui myös hänen kyydissään ollut Nicola-tytär.


title: Bruce George Peter Lee

text: Poliisi piti Hastien perhettä tietynlaisena "ongelmaperheenä", joka oli vastuussa useista vähäisemmistä rikoksista. Tapausta alettiin tutkia kostona, ja myös Leetä kuulusteltiin tapahtuneen johdosta. Lee myönsi sytyttäneensä palon. Motiivina oli kosto 15-vuotiaalle Charles Hastielle, jonka kanssa Leellä oli ollut seksuaalinen suhde. Charles oli kiristänyt Leetä uhaten jättää rikosilmoituksen lapsen seksuaalisesta hyväksikäytöstä.


title: Bruce George Peter Lee

text: Kaikkien tuhopolttojen käytyä ilmi Lee tuomittiin tahdosta riippumattomaan psykiatriseen hoitoon. Jutun päätutkija, Ronald Sagar MBE ilmoitti kirjassaan "Hull, Hell & Fire" toiveensa Leen toipumisesta ja hamaassa tulevaisuudessa vapautumisen mahdollisuudesta. Sagar nosti aikanaan oikeusjutun The Sunday Timesiä vastaan, jonka artikkelissa oli esitetty vihjaus, jonka mukaan Leen tunnustukseen olisi käytetty jonkinlaista painostusta.


title: Bruce George Peter Lee

text: Lee on pyromaani ja sytytti useimmat palot täysin sattumanvaraisesti. Hänen kaikki kuolonuhrinsa aikajärjestyksessä ovat:21. kesäkuuta 1979 Lee lisäksi aiheutti vammoja Rosabell Fentonille (27) ja tämän tyttärelle Samanthalle (8). Fenton sai keskenmenon. Leen tiedetään sytyttäneen myös paloja, jotka eivät aiheuttaneet vahinkoa ihmisille.


title: Bruce George Peter Lee

text: Vuonna 1983 aiempi tuomio vanhainkodin tuhopoltosta kumottiin. Lee kuitenkin myöntää syyllisyytensä tekoon edelleen.


title: Bruce George Peter Lee

text: Bruce George Peter Lee on yhä Rampton Secure Hospitalin potilaana ainakin toistaiseksi ilman tietoa uloskirjoittamisen mahdollisuudesta. Vuonna 2005 hänen sallittiin mennä naimisiin toisen potilaan Anne-Marie Davisonin kanssa.


title: Canibus

text: Canibus (oikealta nimeltään Germaine Williams, s. 9. joulukuuta 1974 Kingston, Jamaika) on jamaikalaissyntyinen yhdysvaltalainen rap-artisti. Hänet tunnetaan parhaiten kyvyistään battle-MC:nä.


title: Bluff Brothers

text: Bluff Brothers oli Spede Pasasen luoma kuvitteellinen musiikkiyhtye. Ensimmäistä kertaa Bluff Brothers esiintyi vuonna 1961 elokuvassa "Mullin mallin". Elokuvassa yhtyeen kokoonpano oli Matti Kuusla, Spede Pasanen ja Pentti Nevaluoma. Myöhemmin yhtye tuli tunnetuksi Spede-ohjelmien ("Spede Show, Spedevisio, 50 pientä minuuttia") sketseistä. Bluff Brothers -sketsejä tehtiin vuoteen 1987, jolloin viimeinen Spede Show valmistui. Sketsien mukaan Bluff Brothers on suomeksi ”hänen erittäin kova sininen leipänsä” (blu = sininen, ff = erittäin kovaa, brot = leipä, hers = hänen).


title: Bluff Brothers

text: Vuonna 1984 kuvattua Bluff Brothersin -musiikkiesitystä käytettiin "Speden Spelit" -peliohjelman alku- ja lopputunnuksena vuosina 1994–2001.


title: Matti Visanti

text: August Mattias (Matti) Visanti (vuoteen 1936 Björklund; 31. toukokuuta 1885 Oulu – 25. marraskuuta 1957 Helsinki) oli suomalainen arkkitehti ja kuvataiteilija.


title: Matti Visanti

text: Visannin isä oli Oulun maaseurakunnan kappalainen Isak August Björklund. Björklundien 13-lapsisessa perheessä harrastettiin kuvataiteita ja musiikkia. Perhe oli ruotsinkielinen, mutta Matti niin kuin muutkin perheen lapset kävivät kuitenkin suomenkielisen koulun. Vuonna 1896 perhe muutti Kannukseen, jonne Isak August Björklund oli nimitetty kirkkoherraksi. Matti oli aloittanut Oulun Suomalaisen Lyseon edellisenä vuonna ja hän jäi asumaan Ouluun perheystävä konsuli Fredrik Borgin luo. Matti Visanti kirjoitti ylioppilaaksi vuonna 1904.


title: Matti Visanti

text: Kuvataiteista kiinnostunut Visanti aloitti opiskelut Helsingin Polyteknillisen opiston arkkitehtiosastolla syksyllä 1904. Arkkitehtiopintojen lisäksi Visanti aloitti opinnot myös Taideteollisuuskeskuskoulussa ja Helsingin yliopiston piirustussalissa. Visanti kuitenkin keskeytti opintonsa Helsingissä vuonna 1907 ja siirtyi vuoksiksi 1907–1910 opiskelemaan Turun taideyhdistyksen piirustuskouluun. Tuohon aikaan myös Visannin perhe asui Turussa, jossa hänen isänsä oli nyt Turun tuomiokunnan asessorina. Syksyllä 1910 Visanti palasi Helsinkiin saattaamaan loppuun arkkitehtiopintoja. Diplomityönsä hän teki 1914, mutta viimeinen deskriptiivisen geometrian tentti jäi suorittamatta. Opiskeluaikana 1910–1914 Visanti työskenteli arkkitehti Armas Lindgrenin toimistossa.


title: Matti Visanti

text: Lopetettuaan opiskelunsa Visanti muutti Vaasaan, jonne hänen perheensä oli myös muuttanut isän saatua viran Mustasaaren kirkkoherrana. Vaasassa ei ollut tarjolla arkkitehdin töitä, niinpä Visanti keskittyi enemmän kuvataiteisiin. Hän teki kirjankuvituksia Oulun Lyseosta tuttujen kirjailijoiden Kyösti Wilkunan ja V. A. Koskenniemen teoksiin. Visanti suunnitteli myös Vaasan mallin postimerkin Valkoisen Suomen senaatille vuonna 1918.


title: Matti Visanti

text: Vuonna 1916 Visanti perusti Vaasaan yhdessä arkkitehti Artturi Heleniuksen ja rakennusmestari Hugo Myntin kanssa arkkitehtuuritoimiston Björklund–Helenius–Myntti. Helenius jäi pois toimistosta vuonna 1918, jolloin toimiston nimeksi muutettiin Björklund & Myntti. 1920-luvun alkupuolella myös Hugo Myntti vetäytyi toimistosta. Toimistossa harjoittelijoina ovat toimineet muun muassa Alvar Aalto ja Göteborgin kaupunginarkkitehti Sten Branzell. Visannin arkkitehtuuri edustaa pääasiassa 1920-luvun uusklassismia. Hän luopui arkkitehtuurista 1930-luvulla funktionalismin saatua arkkitehtuurissa valta-aseman. Arkkitehtina Visanti oli kuitenkin hyvin tuottelias. Hänen suunnittelemiaan rakennuksia on pääasiassa Etelä-Pohjanmaalla. Seinäjoelle Visanti suunnitteli yhteensä parikymmentä rakennusta, mutta niistä valtaosa on purettu uudempien tieltä. Jäljellä ovat Puskantien koulurakennus (nyk. nuorisotalo), Keskuskadun Seurahuone ja Marttilan koulun vanha osa. Arkkitehtina hän työskenteli vuosina 1916–1932.


title: Matti Visanti

text: Kuvataiteilijana Visanti on tunnettu erityisesti kirjojen kuvituksistaan. Kuvituksista tärkeimmäksi nousi Kalevalan kuvittaminen. Visanti onkin ensimmäinen suomalainen kuvataiteilija, joka on kuvittanut Kalevalan kokonaisuudessaan. Hän aloitti Kalevalan kuvituksen tekemisen jo 1920. Samoihin aikoihin Akseli Gallen-Kallela oli ilmoittanut, ettei ehkä saisi Kalevalan kuvitustaan valmiiksi. Koru-Kalevala, jonka ulkoasun Gallen-Kallelan oli suunnitellut julkaistiin 1922, mutta kokonaan kuvitettua Kalevalaa Gallen-Kallela ei koskaan saanut valmiiksi. Koru-Kalevalan julkaisemisen myötä WSOY irtisanoi sopimuksensa Kalevalan kuvittamisesta Visannin kanssa. Akseli Gallen-Kallela kuoli 1931 ja Kalevalan 100-vuotisjuhlia vietettäisiin 1935, mikä sai Visannin tarttumaan uudelleen Kalevalan kuvitustyöhön. Visanninkaan kuvitus ei kuitenkaan valmistunut 100-vuotisjuhliin. Kalevalan kuvittamisesta oli tullut hänelle kuitenkin jo lähes pakkomielle ja vuosina 1934–1937 hän työskenteli kuvituksen parissa hyvin intensiivisesti, vaikkei teosta ollut kukaan lupautunut kustantamaan. Vuonna 1936 silloinen Björklund muutti nimensä Visanniksi, koska hänen mielestään Kalevalan kuvittajalla täytyi olla suomalainen nimi. Lopulta vuonna 1938 kuvitetun Kalevalan julkaisi Kustannusosakeyhtiö Kalevala, jonka oli perustanut Visannin ystävä vaasalainen kauppaneuvos Frithjof Tikanoja.


title: Matti Visanti

text: Paitsi kirjankuvittajana on Visanti tullut tunnetuksi myös monista muistomerkeistään. Ensimmäinen merkittävä Visannin suunnittelema muistomerkki on Napuen taistelun muistomerkki Isokyrössä vuodelta 1920. Muistomerkkien, sankaripatsaiden ja kuvitusten lisäksi monista taidemuseoista löytyy Visannin grafiikkaa, maalauksia ja piirustuksia. Postikortteja häneltä tiedetään vain yksi tai kaksi kappaletta. Visanti on tehnyt myös Ranuan kirkon alttaritaulun "Jeesuksen toinen tuleminen".


title: Matti Visanti

text: Visannille myönnettiin taiteilijaeläke hänen kuolinvuonnaan 1957. Seinäjoen keskustaa etelästä pohjoiseen halkova Puistopolku nimettiin 2010-luvulla Matti Visannin kujaksi.


title: Matti Visanti

text: Matti Visanti oli naimisissa vuodesta 1918 taidemaalari Eemu Myntin sisaren taidemaalari Lyyli Myntin kanssa. Visannin poika oli arkkitehti Markus Visanti, joka jatkoi vaimonsa Irmeli Visannin kanssa isänsä toimistoa nimellä Arkkitehtitoimisto Irmeli ja Markus Visanti.


title: Tummien vesien tulkit

text: Tummien vesien tulkit on vuonna 2002 esitetty 10-osainen komediallinen draamasarja, jonka on käsikirjoittanut Kari Hotakainen. Sarjan on tuottanut Tuotanto Oy Säihky ja se esitettiin Nelosella. Sarja on julkaistu kokonaisuudessaan DVD:llä ja se palkittiin kolmella Venla-palkinnolla vuonna 2003. Sarjan tunnusmusiikki on Martti Servon säveltämä.


title: Akrisios

text: Akrisios () oli kreikkalaisessa mytologiassa Argoksen kuningas, Abaan ja Aglaian poika ja Proitoksen kaksoisveli.


title: Akrisios

text: Akrisioksen kerrotaan kamppailleen veljensä kanssa jo äitinsä kohdussa. Myöhemmin kamppailu huipentui taisteluun Abaan perinnöstä, mutta se päättyi joko ratkaisemattomana, tai Proitos tuli lähes lyödyksi, ja siksi hän lähti Vähään-Aasiaan. Lyykian kuningas Iobates otti hänet vastaan, ja antoi hänelle vaimoksi tyttärensä Stheneboian. Proitos hyökkäsi uudelleen Akrisoksen kimppuun; tällä kertaa appensa avustamana, jolloin valtakunta vihdoin jaettiin veljesten kesken. Akrisos sai Argoksen ympäristöineen, ja Proitos pohjoiset alueet: Tirynsin, Heraionin ja Mideian sekä Argoliin rannikon.


title: Akrisios

text: Koska Akrisioksella oli joko Aganippen tai Eurydiken kanssa ainoastaan yksi tytär, hän kysyi neuvoa oraakkelilta. Tämä ennusti, että Akrisios ei tulisi koskaan samaan poikaa, vaan hän kuolisi tyttärenpoikansa käden kautta. Siksi hän telkesi tyttärensä Danaen imettäjänsä kanssa joko maanalaiseen pronssiseen huoneeseen, kellarihorviin tai torniin. Zeus kuitenkin huomasi tämän kauneuden, ja saapui tämän luokse katosta putoavan kultasateen muodossa. Tästä suhteesta sai alkunsa Perseus. Lähteestä riippuen Akraios huomattuaan raskauden tai Perseuksen jo synnyttyä antoi surmata imettäjän ja pakotti Danaen tulemaan Zeuksen alttarin ääreen kertomaan lapsen isän nimen – yhtä aikaa peläten ja toivoen saavansa vahvistuksen olettamukselleen. Kun tytär nimesi isäksi Zeuksen, hänen isänsä ei uskonut häntä vaan pani sekä tyttären että tämän lapsen koriin tai veneeseen ja lähetti heidät ajelehtimaan avomerelle. Zeus esti Poseidonin avustuksella kumpaakaan kuolemasta.


title: Akrisios

text: Toisen version mukaan Danaen tultua naimaikään hän menikin Proitoksen luo ja halusi ryhtyä suhteisiin tämän kanssa. Tässä tapauksessa Perseuksen isä ei olisikaan Zeus vaan Proitos.


title: Akrisios

text: Oraakkelin ennustus kävi toteen vuosia myöhemmin, kun Polydektes meni naimisiin Danaen kanssa Serifoksessa, ja kun Akrisios yritti surmata siellä Perseuksen, Polydektes esti hänen aikeensa. Tämän jälkeen he vannoivat yhdessä, etteivät enää yrittäisi riistää toistensa henkeä. Myrsky kuitenkin esti Akrisiosta lähtemästä ja kun Polydektes kuoli, Perseus osui vahingossa Akrisiokseen hautajaisseremonioiden aikana kiekolla isoisäänsä niin että tämä kuoli.


title: Akrisios

text: Toisen version mukaan Perseus halusi tavata isoisänsä ja matkusti Argokseen tätä tapaamaan. Kun Akrisios kuuli tästä, hän pakeni kuningas Teutamidoksen luo Larissaan. Teutamidos kuitenkin kuoli tänä aikana, ja hautajaistilaisuuden kunniaksi järjestettiin viisinottelu, johon myös Perseus osallistui. Kiekonheitossa hän kuitenkin osui vahingossa Akrisiosta jalkaan, ja tämän kuoli saamaansa haavaan.


title: Akrisios

text: Akrisioksen kerrotaan perustaneen myös Delfoin Amfiktyoniliiton ja päättäneen, mitkä kaupungit saisivat siihen liittyä. Vergilius nimeää hänet myös Turnuksen esi-isäksi.


title: Kesäkerttu

text: Kesäkerttu eli Kerttu Ström Leppävirralta on näyttelijänä ja kirjailijana tunnetun Eppu Nuotion luoma vahvasti tyypitelty televisiohahmo. Tyypin kehittelyssä olivat vahvasti mukana myös tuottaja Marita Porrassalmi ja toimittaja Riitta Raatikainen. Fyysiseltä olemukseltaan äärinaisellinen Kesäkerttu vaaleanpunaisiksi värjättyine hiuksineen seikkaili nimikkosarjassaan Suomen televisiossa kesinä 1998 ja 1999. Kumpaisenakin vuonna esitettiin kymmenen puolen tunnin mittaista Kesäkerttu-ohjelmaa. Kesäkerttu puhui puhumasta päästyään, eikä useinkaan antanut haastateltavilleen suunvuoroa. Ensimmäisenä kesänä ohjelmassa vierailivat muun muassa Meiju Suvas, Timo T. A. Mikkonen, Tuija Piepponen, Heikki Turunen ja Satu Procopé. Toisena kesänä Kertun vieraanvaraisuudesta nauttivat muun muassa Nylon Beat, Jari Sarasvuo, Kirsti Paakkanen ja Jari Sillanpää.


title: Kesäkerttu

text: Kesäkerttu vouhotti ympäri Suomenniemeä. Hän tapasi vieraitaan näille läheisissä ympäristöissä. Usein hän vieraili ohjelman henkeen sopivasti vieraidensa kesäasunnoilla. Näyttelijä Tuija Piepponen, jonka kanssa Kesäkerttu matkasi ruotsinlaivalla, luonnehti ohjelmassa Kesäkerttua seuraavasti: "Luojan luoma hirvitys! Ha, ha, ha...Hän on yksi meistä...naisista." Katsojapalautetta Kerttu sai runsaasti, tosin kesän 1998 Kesäkertuissa luetut "palautteet" olivat ohjelman tekijöiden tuotosta. Katsojien annettiin ymmärtää niiden olevan aitoa yleisöpalautetta.


title: Kesäkerttu

text: Talvella 1999 esitettiin televisiosarja "Kertun pariasiaa".


title: Corse-du-Sud

text: Corse-du-Sud oli Välimeressä sijaitsevan Korsikan saaren eteläosasta koostuva departementti Ranskassa. Departementti muodostettiin 15. syyskuuta vuonna 1975, jolloin Corsen departementti jaettiin Haute-Corsen ja Corse-du-Sudin departementteihin. Corse-du-Sudin alue vastaa vuosina 1793–1811 toimineen Liamonen departementin aluetta.


title: Corse-du-Sud

text: Corse-du-Sudin asukasluku vuonna 2006 oli 135 718. Pinta-alaltaan se on 4 014 neliökilometrin suuruinen, ja asukastiheys oli 33,8 asukasta neliökilometrillä. Departementissa sijaitsee kaksi kaupunkia, Ajaccio ja Sartène. Ajaccio oli koko Korsikan pääkaupunki.


title: Corse-du-Sud

text: Korsikan aluevaalien jälkeen 1. tammikuuta 2018 Corse-du-Sudin departamentti yhdistyi pohjoisen Haute-Corseen kanssa yhdeksi Corsen departamentiksi.


title: De Telegraaf

text: De Telegraaf on Alankomaiden suurin aamulehti. Sanomalehden levikki on noin 800 000, ja sillä arvioidaan olevan 2,4 miljoonaa lukijaa. Lehden toimitus sijaitsee Amsterdamissa.


title: De Telegraaf

text: "De Telegraafin" omistaa Telegraaf Media Groep, joka julkaisee myös päivittäistä ilmaislehteä nimeltä "Sp!ts".


title: De Telegraaf

text: "De Telegraaf" sisältää paljon sensaatiohakuisia ja urheiluun liittyviä artikkeleita ja yhden tai useamman sivun, jonka sisällön toimittaa juorulehti "Privé". Talousuutisia käsittelevät osuudet ovat kuitenkin sävyltään vakavampia. Lehti pyrkii tavoittamaan laajan lukijakunnan yleensä populistisella tyylillään ja vetoamaan mainostajien havittelemiin erityisryhmiin. Ennen Pim Fortuynin kuolemaa lehti kannatti usein pääkirjoituksissaan hänen poliittisia näkemyksiään.


title: De Telegraaf

text: "De Telegraafin" perusti Henry Tindal, joka aloitti samaan aikaan toisen lehden, "De Courantin", julkaisemisen. Ensimmäinen "De Telegraafin" numero ilmestyi 1. tammikuuta 1893. Tindalin tammikuussa 1902 tapahtuneen kuoleman jälkeen kirjanpainaja Hak Holdert otti lehdet hallintaansa rahoittajien tuella 12. syyskuuta 1902. Erityisesti "De Courantin" kannalta tämä osoittautui onnistuneeksi ratkaisuksi, sillä sen myötä Holdert kykeni kaappaamaan ja lakkauttamaan sanomalehden toisensa jälkeen vuosina 1903–1923.


title: De Telegraaf

text: Holdert aloitti uusien painotilojen rakennuttamisen Amsterdamin Nieuwezijds Voorburgwaliin 1926. Rakennus saatiin valmiiksi 1930. Eräässä vaiheessa kesäkuussa 1966 vihaiset rakennustyöläiset ja Provo-liikkeen jäsenet piirittivät sen, kun lehti oli vilpillisesti tiedottanut, että eräs työvoimakiistan uhri ei ollut joutunut poliisin vaan työkaverin surmaamaksi. Vuonna 1974 "De Telegraaf" muutti nykyiseen sijaintipaikkaansa Basiswegissä.


title: De Telegraaf

text: Ensimmäisen maailmansodan aikana Alankomaiden pysyessä virallisesti puolueettomana aiheuttivat Holdertin sympatiat Ranskaa kohtaan ja hänen Britanniaa puoltava kantansa sen, että "De Telegraafista" tuli kiistan keskipiste. Toisen maailmansodan aikana Telegraaf-yhtiöt puolestaan julkaisivat Saksaa tukevia lehtiä, minkä seurauksena niille asetettiin sodan jälkeen 30 vuoden julkaisukielto. Kielto kuitenkin kumottiin 1949, ja "De Telegraaf" elpyi ja siitä tuli Alankomaiden suurin sanomalehti.


title: De Telegraaf

text: Vuonna 1983, Telegraafin levikki oli n. 67100.


title: De Telegraaf

text: "De Courant/Nieuws van de Dag" -lehti lakkautettiin 1998. "De Telegraaf" alkoi ilmestyä myös sunnuntaisin 21. maaliskuuta 2004.


title: Extra Large

text: Extra Large oli 20. elokuuta 2007 aloittanut YLE Extran populaarikulttuuriin keskittyvä makasiinityylinen ohjelma, jossa oli päivittäin ajankohtaisia vieraita. Lisäksi ohjelma esitti uusia kotimaisia ja ulkomaisia musiikkivideoita. Ohjelmaa lähetettiin maanantaista perjantaihin klo 18.30–20.00 ja uusintana samana iltana noin klo 23.00 YLE Extralla. Ohjelman juontajia olivat Ivan Puopolo, Hinni Aarninsalo, Tuomas Rajala, Nuppu Stenros ja Oskari Perkki.


title: Extra Large

text:
Extra Largen viimeinen ohjelma esitettiin 14. joulukuuta 2007. Yleisradion päätöksen lopettaa YLE Extra -kanava lisäksi myös sen lippulaivaohjelma Extra Large päätettiin lopettaa. Populaarikulttuurin erikoisohjelmien aukkoa paikkaamaan tuli keväällä 2008 uusi, viikoittainen ohjelma Yle Teema -kanavalle.
Rumban lukijat valitsivat Extra Largen vuoden 2007 parhaaksi tv-ohjelmaksi.


title: Aleksanterinkatu (Oulu)

text: Aleksanterinkatu on yksi Oulun keskusta-alueen pääkaduista. Katu johtaa lähes pohjois-eteläsuuntaisena kaupungin ruutukaavakeskustan sekä Pokkisen, Vanhantullin ja Hollihaan kaupunginosien halki Lyseon kulmalta Pokkitörmältä aina Heinäpäähän jossa se päättyy urheilukeskuksen laidalle. Kadun pituus on noin 1,8 kilometriä ja se on osin nelikaistainen.


title: Aleksanterinkatu (Oulu)

text: Aiemmin katu tunnettiin nimellä "Läntinen pitkäkatu". Nykyisen nimensä katu sai vuoden 1907 asemakaavan hyväksymisen yhteydessä, jolloin vanhoja pidempiä kadunnimiä muutettiin lyhyemmiksi.


title: Aleksanterinkatu (Oulu)

text: Kadun liikenteellisesti merkittävimmät liittymät ovat Pokkitörmän, Saaristonkadun ja Puistokadun liittymät.


title: Aleksanterinkatu (Oulu)

text: Pokkitörmän liittymän pohjoisen suuntaan johtavat kaistat ovat huomattavan jyrkässä ylämäessä, ja tämä aiheuttaa ongelmia liikenteelle etenkin talvisin. Liittymässä on liikennevalo-ohjaus.


title: Aleksanterinkatu (Oulu)

text: Saaristonkadun ja Aleksanterinkadun risteyksessä risteävän liikenteen määrä on huomattava, sillä Saaristonkatu on eräs itä-länsisuuntaisista poikkikaduista. Liittymä on ruuhka-aikana pohjoisen ja idän suunnista saavuttaessa tukkoinen ahtaiden kaistajärjestelyiden vuoksi. Liittymässä on liikennevalo-ohjaus.


title: Aleksanterinkatu (Oulu)

text: Puistokadun ja Aleksanterinkadun risteys on risteävän liikenteen kannalta merkittävä, sillä pohjoisesta saavuttaessa liikenteen pääsuunta on itään Puistokadulle ja edelleen Limingantulliin, sekä päinvastoin idästä Puistokadulta pohjoiseen Aleksanterinkadulle. Liittymän liikennevalo-ohjaus ja kaistajärjestelyt on rakennettu huomioiden liikenteen pääsuunnat, eikä liittymässä tavallisesti ole ruuhkaa.


title: Leppävirran Kiekko -75

text: Leppävirran Kiekko -75 (LeKi-75) on vuonna 1975 perustettu jääkiekkoseura Leppävirralta, jonka edustusjoukkue pelasi kaudella 2013–2014 III-divisioonassa. Seurassa on lisäksi juniorijoukkueita sekä naisjoukkue. Seura pelaa kotipelinsä Leppävirran jäähallissa


title: Leppävirran Kiekko -75

text: Leppävirran Kiekko -75 perustettiin 3. lokakuuta 1975 ja seuran ensimmäinen sarjaottelu pelattiin 13. joulukuuta samana vuonna.


title: Leppävirran Kiekko -75

text: Kaudella 2006-2007 miesten edustusjoukkue pelasi Suomi-sarjan karsintasarjassa, muttei noussut Suomi-sarjaan. Kaudella 2007-2008 joukkue pelasi taas karsintasarjassa ja kauden päätteeksi se nousi ensimmäistä kertaa Suomi-sarjaan. Seura otti vastaan sarjapaikan .


title: Oskari Lylykorpi

text: Oskari Valerian Lylykorpi (aik. Jeriko, 14. kesäkuuta 1880 Mäntsälä – 14. toukokuuta 1917 Hämeenlinna) oli suomalainen puuseppä, päätoimittaja ja kansanedustaja. Lylykorpi toimi eduskunnassa SDP:n ryhmässä vuosina 1908–1909 ja 1911–1914.


title: Oskari Lylykorpi

text: Lylykorpi toimi puuseppänä Mäntsälässä vuoteen 1914, jolloin hänet valittiin Hämeen Voiman päätoimittajaksi Hämeenlinnaan. Tehtävää hän hoiti kuolemaansa saakka. Aikaisempaa lehtityökokemusta Lylykorvella oli Työläisen väliaikainen toimittajana.


title: Oskari Lylykorpi

text: Kunnallispolitiikassa Lylykorpi toimi Mäntsälän kunnanvaltuustossa. Muita luottamustehtäviä hänellä oli Torpparien keskustoimikunnassa ja Palvelijain liittotoimikunnassa.


title: Atte Mantere

text: Adolf Henrik (Atte) Mantere (aik. Michelsson, 19. elokuuta 1878 Tampere – 15. maaliskuuta 1910 Vaasa) oli suomalainen kirjapainon johtaja ja yksi ensimmäisistä kansanedustajista. Mantere toimi eduskunnassa SDP:n ryhmässä vuosina 1907–1908.


title: Atte Mantere

text: Pellavatehtaan työntekijä Michel Michelssonin ja Judith Fagerlundin poika työskenteli kirjaltajana Tampereella 1901, Haminassa 1901–1904 ja Kemissä 1904–1909. Lisäksi hän toimi puolueen puhujana. Kirjapaino Pohjalaisen johtajaksi Vaasaan hänet valittiin 1909. Tätä tehtävää hoitaessaan hän kuoli.


title: Purjeperhonen

text: Purjeperhonen ("Iphiclides podalirius") on ritariperhosten ("Papilionidae") heimoon kuuluva kookas päiväperhonen.


title: Purjeperhonen

text:
Purjeperhosen siipien yläpinnan väri on vaaleankeltainen, jossa on leveitä mustia juovia. Takasiivissä on silmätäplä ja pitkät kannukset. Siipien kärkiväli on 60–80 mm.
Purjeperhonen esiintyy Pohjois-Afrikasta Keski-Eurooppaan ja Aasian lauhkeiden osien kautta Länsi-Kiinaan. Britteinsaarilla ja Pohjois-Euroopassa se on vain satunnainen vaeltaja, Baltiassa sitä tavataan yleisemmin kuin Pohjoismaissa. Suomesta lajia on tavattu yksi yksilö Turun Halisista vuonna 1984. Tarkka Suomessa tavattu yksilömäärä on kyllä suurempi, mutta muut havainnot ovat olleet joko liian epävarmoja tai aivan ilmeisesti ihmisen mukana maahan kulkeutuneita eli ns. importteja.


title: Purjeperhonen

text: Lajin lentoaika on maaliskuusta syyskuuhun yhtenä tai kahtena sukupolvena.


title: Purjeperhonen

text: Purjeperhonen elää niityillä, pelloilla ja puutarhoissa.


title: Purjeperhonen

text: Toukan ravintokasveja ovat oratuomi ("Prunus spinosa") ja muut "Prunus"-suvun lajit sekä orapihlajat ("Crataegus").


title: VegNews

text: VegNews on yhdysvaltalainen aikakauslehti, joka sisältää vegetarismiin liittyviä artikkeleita. Se perustettiin vuonna 2000, ja sillä on lehden oman ilmoituksen mukaan noin 150 000 lukijaa. Lehteä painetaan New Leaf Paper -yhtiön valmistamalle kierrätetylle paperille. Jokainen numero sisältää ”ympäristöllisen hyötylausunnon”, joka perustuu Environmental Defense -järjestön tai vastaavien tahojen tekemiin tutkimuksiin.


title: VegNews

text: "VegNewsin" toimitus sijaitsee San Franciscossa. Chicago Tribune -sanomalehden 2006 julkaisemalla aikakauslehtien Top 50 -listalla se sijoittui 18:nneksi.


title: Janne Martikainen

text: Juho (Janne) Martikainen (24. maaliskuuta 1878 Kuopio – 11. heinäkuuta 1934 Viipuri) oli suomalainen rakennusmestari ja yksi ensimmäisistä kansanedustajista. Martikainen toimi eduskunnassa SDP:n ryhmässä vuosina 1907–1909.


title: Janne Martikainen

text: Työmies Jafet Martikaisen ja Stiina Kervisen poika kävi kansakoulun, puuseppäkoulun (1896) ja teollisuuskoulun (1901). Hän työskenteli maalarina, puuseppänä ja kirvesmiehenä Kuopiossa, Helsingissä, Sortavalassa, Terijoella ja Pietarissa 1894–1903.


title: Janne Martikainen

text: Martikainen eteni urallaan työnjohtajaksi Sortavalaan. Siellä hänestä tuli puolueen puhuja vuosiksi 1905–1911. Ura jatkui Helsingissä valokuvaamon omistajana.


title: Janne Martikainen

text: Maanviljelijäksi Martikainen ryhtyi 1916. Tilallisena hän oli Ryttylässä 1916–1922 ja hovinvuokraaja Perkjärvellä 1923–1928, jonka jälkeen hän siirtyi talonomistajaksi Kuopioon vuosiksi 1928–1933. Tämän jälkeen Martikainen ehti vielä olla kauppaedustajana Helsingissä 1933–1934.


title: Janne Martikainen

text: Martikainen oli naimisissa Amanda Vilhelmiina Tengvallin kanssa vuodesta 1923.


title: Live at Roppongi

text: Live at Roppongi (ライヴ アット 六本木) on MUCCun ensimmäinen livealbumi. Se koostuu Kuchiki no Tou -albumin kappaleista.


title: Live at Roppongi

text: Live at Roppongi äänitettiin yhtyeen konsertista 4. syyskuuta 2004 Laforet Museumissa, Roppongissa Tokiossa.


title: Live at Roppongi

text: Levy julkaistiin alun perin kahtena painoksena joista toinen oli myynnissä vain 30.10.2004–8.11.2004 välisenä aikana. Kolmas painos ilmestyi 26. tammikuuta 2005 ja sisältää bonuskappaleet Ranchuu sekä Mama. Kyseiset kappaleet on äänitetty yhtyeen konsertista Hibiya Yagai Daiongakudoulla.Kolmannen painoksen bonuskappaleet:


title: Charles Laughton

text: Charles Laughton (1. heinäkuuta 1899 Scarborough, Englanti – 15. joulukuuta 1962 Hollywood, Kalifornia Yhdysvallat) oli englantilainen teatteri- ja elokuvanäyttelijä.


title: Charles Laughton

text: Laughton aloitti elokuvauransa 1920-luvun lopussa. Hänen uransa tunnetuimpia elokuvia ovat muun muassa "" (The Private Life of Henry VIII, 1933), "Kapina laivalla" (Mutiny on the Bounty, 1935), Alfred Hitchcockin ohjaama "Jamaica Innin rannikkorosvot" (Jamaica Inn, 1939), "Notre Damen kellonsoittaja" (The Hunchback of Notre Dame, 1939) ja Stanley Kubrickin ohjaama "Spartacus" (Spartacus, 1960). Elokuva "Myrskyä Washingtonissa" (Advise & Consent, 1962) jäi hänen viimeisekseen. Hän sai parhaan miespääosan Oscarin elokuvasta "Henrik VIII:n yksityiselämä" (The Private Life of Henry VIII, 1933). Hän on saanut elokuvaurastaan tähden Hollywood Walk of Famelle.


title: Charles Laughton

text: Laughtonin ainoaksi itsenäiseksi ohjaukseksi jäi film noir -elokuva "Räsynukke" (The Night of the Hunter, 1955).


title: Charles Laughton

text: Laughton oli naimisissa Elsa Lanchesterin kanssa vuodesta 1928 kuolemaansa asti. Lanchesterin kirjoittaman elämäkerran mukaan Laughton oli kuitenkin homoseksuaali. Heillä ei ollut lapsia. Laughtonista tuli Yhdysvaltain kansalainen vuonna 1950.


title: Charles Laughton

text: Laughtonista on käytetty usein epiteettiä ""nerokas engelsmannirumilus"", ja se kuvaakin häntä osuvasti, sillä Laughtonin karkeat piirteet ja omistautuva tulkintatapa tekivät hänestä loistavan roiston tai vastenmielisen henkilön (malliesimerkkinä "Kapina laivalla" -elokuvan kapteeni Bligh) esittäjän. Erään kiitetyimmistä rooleistaan hän kuitenkin teki hyvänä miehenä elokuvassa "Spartacus", jossa roistona taas esiintyi hyvien miesten rooleistaan kuuluisaksi tullut (ja aivan sattumoisin veistoksellisen komeaksi sanottu) Laurence Olivier.


title: J. K. Simmons

text: Jonathan Kimble Simmons (s. 9. tammikuuta 1955 Detroit, Michigan) on yhdysvaltalainen näyttelijä, joka tunnetaan muun muassa "Kylmä rinki" -televisiosarjan Vernon ”Vern” Schillingerinä. Vuonna 2014 hän näytteli elokuvassa "Whiplash", josta hänet palkittiin parhaan miessivuosan Oscarilla, Golden Globella, Baftalla ja SAG-palkinnolla.


title: J. K. Simmons

text: Hän on esiintyy myös videopelissä "Portal 2" Cave Johnssonin äänenä.


title: J. K. Simmons

text: Simmons syntyi vuonna 1955 Detroitissa, Michiganin osavaltiossa. Hänellä on laulajana ja sanoittajana toimiva veli David ja sisar Elizabeth. Simmons valmistui Montanan yliopistosta.


title: Arnsberg

text: Arnsberg on kaupunki Nordrhein-Westfalenin osavaltiossa, Saksassa. Se sijaitsee Ruhr-joen laaksossa, pohjoisessa Sauerlandissa.


title: Arnsberg

text: Kaupunkia rajaa pohjoisessa Ensen ja Möhnesee kunnat sekä Warsteinin kaupunki, idässä Mescheden kaupunki, etelässä Sundernin kaupunki ja lännessä Balven ja Mendenin kaupungit. Vuoden 2011 väestönlaskennassa siellä oli 74 383 asukasta. Pinta-alaltaan se on 193,45 neliökilometrin kokoinen. Asukastiheys on 392 as./km². Kaupunki on jaettu 15 eri kaupunginosaan, joista väkirikkain on Neheim. Kaupungin pohjois–etelä-suuntainen pituus on noin 13 kilometriä, itä–länsi-suuntainen puolestaan noin 24 kilometriä.


title: Arnsberg

text: Arnsberg sai kaupunginoikeudet 1200-luvulla. Historiansa aikana kaupunki on toiminut muun muassa Westfalenin herttuakunnan pääkaupunkina.


title: Jussi Merinen

text: Juho (Jussi) Rikhard Merinen (aik. Mustelin, 29. lokakuuta 1873 Tyrvää – 20. huhtikuuta 1918) oli suutari, palstatilallinen ja yksi Suomen ensimmäisistä kansanedustajista. Merinen toimi eduskunnassa SDP:n ryhmässä vuosina 1907–1908. Hänet valittiin kansanedustajaksi Satakunnasta.


title: Jussi Merinen

text: Suutari Juho David Mustelinin ja Hilma Karoliina Juhontyttären poika seurasi isänsä jalanjälkiä. Kansa- ja veistokoulut käytyään hän toimi puuseppänä ja palstatilallisena Tyrväällä. Puolueen ja Torpparien keskustoimikunnan puhuja Merisestä tuli vuonna 1906.


title: Jussi Merinen

text: Merinen vangittiin poliittisista syistä vuonna 1918 suomen sisällissodan yhteydessä ja hänet teloitettiin tuntemattomaksi jääneessä paikassa.


title: Jussi Merinen

text: Merisen puoliso oli Fanny Amanda Juhontytär, jonka kanssa hän avioitui 1900.


title: Heinäpään urheilukeskus

text: Heinäpään urheilukeskus on Oulussa Heinäpään osa-alueella pääosin kaupungin liikuntaviraston ylläpitämä liikuntapaikkojen keskittymä.


title: Heinäpään urheilukeskus

text: Heinäpään palloilukentät muodostavat Pohjois-Suomen laajimman jalkapalloiluun tarkoitetun alueen. Alueella on viisi nurmipintaista ja yksi tekonurmipintainen jalkapallokenttä. Tekonurmea voidaan käyttää ympäri vuoden, sillä Oulun Energian kaukolämpöputket kulkevat kentän alla ja pitävät kentän sulana. Tekonurmen ja kenttänumero neljän vieressä on katsomot, joiden ansiosta kentällä voi järjestää pieniä yleisötapahtumia.


title: Heinäpään urheilukeskus

text:
Heinäpäässä on vuodesta 2003 järjestetty jalkapallopuulaakin SM-turnaus, joka vuonna 2007 jäi pelaamatta, sillä Oulun kaupungin liikuntavirasto ei antanut kenttiä järjestäjän käyttöön.. Toinen suuri vuosittainen tapahtuma on Oulun Luistinseuran junioripalloilijoille järjestämä Oulu Cup. Vuonna 2007 palloilukentillä pelattiin Rockfutiksen SM-turnaus, johon osallistui noin 800 pelaajaa. Kentillä järjestettiin myös poikien Pohjola Cup vuonna 2007.
Vuonna 2013 kentillä järjestetään nimekäs Kai Pahlman -turnaus


title: Heinäpään urheilukeskus

text: Jalkapallohalliksi rakennettu Heinäpään palloiluhalli otettiin käyttöön lokakuussa 2007. Hallissa on täysimittainen, keinonurmipintainen jalkapallokenttä, 100 metrin juoksurata sekä 630 hengen katsomo.


title: Heinäpään urheilukeskus

text: Liikuntakeskus Hukka on yksityisessä omistuksessa oleva liikuntakeskus. Se perustettiin vuonna 1973 squashhalliksi. Sen jälkeen rakennukseen on rakennettu suorituspaikat muun muassa tennikselle, sulkapallolle sekä kattavat ryhmäliikunta- ja kuntosalitilat.


title: Heinäpään urheilukeskus

text: Oulun keilahalli on Oulun Luistinseuran omistama vuonna 1957 avattu keilahalli. Hallissa ja sen lähellä on suorituspaikat keilailun lisäksi biljardille ja ratagolfille.


title: Heinäpään urheilukeskus

text: Heinäpään laskettelukeskus oli pienikokoinen laskettelukeskus. Se toimi palloilukenttien viereen kasatulla jätemaalla. Toiminta alkoi, kun silloin Euroopan lyhin hiihtohissi siirrettiin Sankivaarasta Heinäpäähän. Keskuksen juurella oli pieni suksivuokraamo ja kahvila. Toiminta hiipui vuosituhannen vaihteessa vähäisen kävijämäärän vuoksi. Oulun alueella on kaksi laskettelukeskusta; Kempeleen Köykkyri ja talvikaudelle 2013-14 avattu Ruskotunturi, jossa on kahvio ja suksivuokraamo.


title: Leon Edel

text: Joseph Leon Edel (9. syyskuuta 1907 – 5. syyskuuta 1997) oli yhdysvaltalainen elämäkertakirjailija ja kirjallisuuskriitikko. Hän oli filosofi Abraham Edelin vanhempi veli.


title: Leon Edel

text: Edel syntyi Pittsburghissa, mutta kasvoi Kanadan puolella Saskatchewanissa. Hän opiskeli Montrealin McGill-yliopistossa ja Pariisin yliopistossa. Hän opetti Concordia Universityssä 1932–1934, New Yorkin yliopistossa 1966–1972 ja Havaijin yliopistossa 1972–1978.


title: Leon Edel

text: Edelin parhaiten tunnettu työ on viisiosainen kirjasarja Henry Jamesin elämästä. Kyseisen sarjan osat toivat kirjoittajalleen Pulitzer-palkinnon ja National Book Awardin.


title: Leon Edel

text: Henry James -sarjan viimeinen osa ilmestyi vuonna 1972. Edel kuoli vain neljä päivää ennen 90-vuotispäiväänsä.


title: Kierrätyspolttoaine

text: Kierrätyspolttoaine () on jätteistä valmistettua polttoainetta. Tavallisin REF valmistetaan erilliskerätystä nk. energiajakeesta ja on suurelta osin materiaalikeräykseen kelpaamatonta, esimerkiksi likaantunutta paperia, pahvia ja muovia. Energiajae lajitellaan ja murskataan tasaiseksi rakeeksi. Kotitalousjätteen ja liikekiinteistöjen yms. lisäksi kierrätyspolttoainetta voidaan valmistaa esimerkiksi jätevedenpuhdistamojen lietteistä, elektroniikkaromusta ja autonrenkaista. Nämä kuitenkin vaativat erikoistekniikkaa.


title: Kierrätyspolttoaine

text: REF-laitoksen tuottama polttoaine on poissa kaatopaikoilta, joten jätteen loppusijoitus vähenee, ja osa jätteestä käytetään energiantuotantoon, jolloin fossiilisten polttoaineiden tarve hieman vähenee. Ongelmallisinta REF-polttoaineen käytössä on sen laadun tasaisuuden varmistaminen ja savukaasujen rittävä puhdistus.


title: Kierrätyspolttoaine

text: Suomen ensimmäinen REF-laitos valmistui 1999 Forssan Kiimassuolle, Loimi-Hämeen jätehuolto Oy:n jätteenkäsittelyalueelle.


title: Kierrätyspolttoaine

text: Kierrätyspolttoaineeksi eivät kelpaa PVC-muovi, metalli, lasi jne. palamattomat jätteet, kipsilevyt, lasikuitu, eristevilla, maa- ja kiviaines, kannot, biojätteet, paperi, alumiinilla vuoratut mehutölkit, alumiiniset jogurttipurkkien kannet, alumiinia sisältävät karkki- ja perunalastupussit sekä kahvipakkaukset, kumi, nahka, hygieniatuotteet, pölynimuripussit, kyllästetty puu ja tekstiilijätteet.


title: Lauri Hakala

text: Lauri Hakala (s. 23. elokuuta 1982) on suomalainen lentopallovalmentaja. Polvivammaan vuonna 2011 päättyneen peliuran aikana Hakala valittiin muun muassa Yhdysvaltojen NCAA-yliopistosarjan All-American-tähdistöön vuonna 2006 ja sekä Sveitsin liigan vuoden pelaajaksi vuonna 2008. Rantalentopallossa Hakala saavutti kuusi SM-mitalia.


title: Lauri Hakala

text: Seuratasolla Hakala on ollut apuvalmentajana Yhdysvalloissa Pepperdine Universityssä, Venäjällä Dinamo Kazanissa ja Sloveniassa ACH Volleyssa. Maajoukkuetasolla Hakala on ollut apuvalmentajana Hollannin naisten, ja Slovenian miesten lentopallomaajoukkueessa. Päävalmentajana Hakala toimi Suomen maajoukkueessa Bakun Euroopan kisoissa 2015.


title: Lauri Hakala

text: Päävalmentajana Hakala valmensi LEKA Volleyta kotimaan mestaruusliigassa kolmen kauden ajan 2014–2017. Marraskuussa 2016 Hakala joutui loppukauden kestäneelle sairauslomalle. Hakala palasi valmennukseen kesällä 2017, kun hän liittyi Hollannin naisten maajoukkueen valmennustiimiin. Kaudella 2017–2018 Hakala toimi jälleen päävalmentajana, tällä kertaa Ruotsin Elitserienissä. Uuden seuran nimi on Sollentuna VK. Kauden päätteeksi Hakala valittiin miesten vuoden valmentajaksi Ruotsissa. Kesällä 2018 hän toimii Suomen naisten maajoukkueessa apuvalmentajana.


title: Lauri Hakala

text: Jo peliuransa aikana Hakala oli aktiivinen lentopallon ja urheiluvalmennuksen kehittäjä. Hän istui kaksi kautta Lentopalloliiton hallituksessa (2009–2011) ja kirjoitti valmennusaiheista blogia ennen penkin päähän siirtymistä.


title: Lauri Hakala

text: Lentopallouransa Hakala päätti kesällä 2011, minkä jälkeen hän siirtyi lopullisesti valmentajan hommiin. Ensiksi hän valmensi Yhdysvaltain yliopistosarjan kestomenestyjiin kuuluvassa Pepperdine Universityn riveissä kaudella 2011–2012. Hakala toimi yliopistojoukkueen apuvalmentajana Yhdysvaltain olympia- ja MM-kultavalmentaja Marv Dunphyn alaisuudessa. Dunphy voitti urallaan lisäksi viidesti Yhdysvaltain NCAA- mestaruuden.


title: Lauri Hakala

text: Kaudella 2012–2013 Hakala työskenteli venäläisen naislentopallojoukkue Dinamo Kazanin riveissä vapaaehtoisena valmentajana. Kazan voitti sekä Venäjän Superliigan että Cupin. Lisäksi joukkue eteni Mestareiden liigassa puolivälieriin asti.


title: Lauri Hakala

text: Venäjältä Hakala jatkoi Slovenian lentopalloliigaan, jossa hän toimi ACH Volley Ljubljanan apuvalmentaja kauden 2013–2014. Kausi päättyi Slovenian mestaruuteen. Hakala toimi myös Slovenian miesten lentopallomaajoukkueen apuvalmentajana kevään ja kesän 2014. Täten hän oli ACH:n päävalmentaja Luka Slaben aisaparina sekä ACH:ssa, että Slovenian maajoukkueessa.


title: Lauri Hakala

text: Kuopiolaisen LEKA Volleyn päävalmentajaksi Hakala kiinnitettiin kaudeksi 2014–2015. LEKA Volley sijoittui seurahistoriansa ensimmäisellä liigakaudella seitsemänneksi ja putosi puolivälierissä jatkosta mestaruuden voittaneelle Kokkolan Tiikereille. Pian LEKA Volleyn ensimmäisen liigakauden jälkeen julkaistiin Hakalan kahden vuoden jatkopesti. Hakala valmensi LEKAn toisella kaudellaan runkosarjan neljänneksi. Pudotuspeleissä LEKA hävisi pronssiottelut Hurrikaanille voitoin 2–0.


title: Lauri Hakala

text: Kesällä 2015 Hakala toimi Suomen B-maajoukkueen päävalmentajana Euroopan kisoissa. Tehtävään hänet valitsi A-maajoukkueen päävalmentaja Tuomas Sammelvuo, joka johti A-maajoukkueen peliä samaan aikaan lentopallon Maailmanliigassa. Sammelvuo perusteli valintaa muun muassa Hakalan kansainvälisellä kokemuksella, sekä hänen kanssaan samansuuntaisella valmennusfilosofialla. Vuotta myöhemmin Hakala oli kuukauden päivät A-maajoukkueen valmennusryhmän apuna lentopallomaajoukkueen valmistautuessa kesän Maailmanliigan otteluihin.


title: Lauri Hakala

text: Hakalan kolmas kausi LEKAn peräsimessä keskeytyi marraskuussa 2016, kun hän päätyi pitkälle sairauslomalle. Valmennusvastuun LEKAssa otti Tapio Nissi. Hakala palasi valmennukseen kesällä 2017, kun Hollannin naisten maajoukkue julkisti uuden staffinsa ennen World Grand Prix'n alkua. Rion 2016 olympianelonen Hollanti sijoittui myös WGP:ssa kuuden parhaan joukkoon. Lisäksi se lunasti paikan 2017 MM-kisoihin voittamalla Rotterdamin karsintaturnauksen. Kaudella 2017–2018 Hakala valmentaa seuratasolla Ruotsin Elitserienissä, jossa hänen uusi seuransa on Sollentuna VK.


title: Lauri Hakala

text: Lauri Hakala aloitti uransa ulkomailla ennen kuin ehti pelata kotimaisessa pääsarjassa. Hakala pelasi saksalaisseura Bad Saulgaun riveissä kaudella 2001–2012. Seura nousi Saksan korkeimmalle sarjatasolle Bundesliigaan kauden päätteeksi. Suomalaispeluri jatkoi Bad Saulgaun riveissä kaudella 2002–2003, mutta loukkaantuminen päätti hänen pelinsä varhain Saksan pääsarjassa. Kahden polvileikkauksen jälkeen Hakala palasi keväällä takaisin kotimaahansa suorittamaan asepalveluksen. Varusmiespalveluksensa aikana Hakala pelasi lentopalloliigassa Napapiirin Pallokettujen riveissä kauden 2003–2004. Syksyllä 2004 Hakala muutti Havaijin Honoluluun opiskellakseen ja pelatakseen Yhdysvalloissa.


title: Lauri Hakala

text: Kaudet 2005–2007 Hakala edusti University of Hawai'i Warriors- joukkuetta. Kauden 2005–2006 päätteeksi Hakala valittiin All-American- pelaajana liigan 1-tähdistöön. Suomalaispelaajista kyseisen arvostuksen on saanut vain naislentopalloilija Mariliisa Salmi BYU:ssa 1980-luvulla.


title: Lauri Hakala

text: Kaudeksi 2007–2008 Hakala palasi Eurooppaan ja siirtyi Sveitsin NLA:ssa pelaavan Lausanne Université Clubin riveihin. Sveitsissä hän voitti kaudella 2007–2008 liigan mestaruuden lisäksi myös cup-kultaa. Lisäksi hänet valittiin vuoden lentopalloilijaksi Sveitsissä. Lausanne nousi liigahistorian ensimmäisenä joukkueena 0–3-tappioasemasta voittoon finaalisarjassa. Sveitsin kauden jälkeen Hakala päätyi olkapääleikkaukseen. Kauden 2008–2009 alun hän toimi Kempeleen Lentopallon apuvalmentaja toipuessaan leikkauksesta. Kuntouduttuaan hän esiintyi Isku-Volleyn paidassa. Isku voitti SM-pronssia sekä Suomen Cupin hopeaa.


title: Lauri Hakala

text: Kauden jälkeen Hakala siirtyi Belgian Aquacare Haleniin vuodeksi, kunnes palasi jälleen takaisin Suomeen ja oululaisen Ettan riveihin. Liiganousija Etta ylsi runkosarjan 8. sijalta Mestaruusliigan välieriin asti. Hakala valittiin miesten maajoukkueryhmään kesäksi 2011, mutta polvivammojen vuoksi päätti lopettaa uransa.


title: Lauri Hakala

text: Hakala on kotoisin lentopalloilijoistaan tunnetulta Pieksämäeltä. Hakalan veljet Anssi Hakala ja Juhani Hakala ovat myös lentopalloilijoita. Anssi Hakala on pelannut satoja liigaotteluita ja Juhani Hakala useita kymmeniä. Hakalan veljeksistä Anssi ja Lauri ovat pelanneet muutaman kauden myös rantalentopalloa yhdessä. Juhani Hakala pelasi LEKA Volleyssa isoveljensä alaisuudessa kaudella 2015–2016.


title: Curtis

text: Curtis on yhdysvaltalaisen rap-artisti 50 Centin albumi, joka julkaistiin 11. syyskuuta 2007. Albumilla on mukana vierailijoina muun muassa Eminem, Justin Timberlake ja Timbaland. 50 Cent jopa ilmoitti harkitsevansa uransa lopettamista, jos Kanye Westin albumi "Graduation" myisi paremmin kuin hänen albuminsa. Näin myös kävi, mutta 50 Cent ei kuitenkaan lopettanut uraansa, vaan alkoi työstää uutta albumia, joka ilmestyi vuonna 2009.


title: Curtis

text: 50 Cent on kertonut albumin olevan yhtä aggressiivinen kuin "Get Rich or Die Tryin’" ja "The Massacre". Albumi debytoi Yhdysvalloissa Billboard 200 -listan toisella sijalla, ja se myi ensimmäisellä viikollaan 691,000 kappaletta. Albumia on Yhdysvalloissa myyty 1,3 miljoonaa kappaletta ja maailmanlaajuisesti 5 miljoonaa kappaletta.


title: Pentobarbitaali

text: Pentobarbitaali ("5-etyyli-5-(1-metyylibutyyli)-barbituurihappo") on barbituraatteihin kuuluva lyhytvaikutteinen sedatiivinen lääkeaine. Lääkettä myydään mm. nimellä "Nembutal".


title: Pentobarbitaali

text: Pentobarbitaalia käytetään yleensä anestesian esilääkityksenä ja yhteydessä, joskus unilääkkeenä ja eläinlääketieteessä varsinaisena anestesialääkkeenä. Pentobarbitaalia käytetään myös Reyen oireyhtymän hoidossa ja vaikean aivovaurion saaneilla poistamaan kallonsisäistä painetta.


title: Pentobarbitaali

text: Pentobarbitaalia käytetään myös eläinlääketieteessä eutanasiaan fenytoiinin kanssa tai yksinään. Pentobarbitaalia on käytetty eutanasiassa myös ihmisillä Australian Pohjoisterritoriossa ennen eutanasian kieltämistä lailla. Joissakin Yhdysvaltain osavaltioissa pentobarbitaalilla on korvattu tiopentaali kuolemantuomion täytäntöönpanossa, koska jälkimmäisen saatavuudessa oli ongelmia.


title: Pentobarbitaali

text: Pentobarbitaalin biologinen puoliintumisaika veriplasmassa on 15–48 tuntia, jota voidaan nopeuttaa trisyklisillä masennuslääkkeillä.


title: Psychedelic Analysis

text: Psychedelic Analysis on MUCCun toinen livealbumi. Levy julkaistiin yhtyeen Euroopankiertueen aikana maaliskuussa 2007. Levy koostuu pääasiassa "Gokusai"-albumin kappaleista.


title: Psychedelic Analysis

text: Albumi äänitettiin yhtyeen "Psychedelic Analysis" -kiertueen aikana aikavälillä 13. joulukuuta 2006–5. maaliskuuta 2007. Levy on myös osa "10th anniversary the BRILLIANT" -julkaisukampanjaa, joka liittyi MUCCun kymmenvuotisen uran juhlintaan keväällä 2007.


title: Suolamarssi

text: Suolamarssi oli 12. maaliskuuta – 6. huhtikuuta 1930 Intiassa järjestetty väkivallaton mielenosoitus, jolla vastustettiin brittien asettamaa suolaveroa. Marssin aloitti Mahatma Gandhi ja siihen otti osaa arviolta 60 000 muuta ihmistä. He marssivat 380 kilometriä Sabarmati Ashramista, Ahmedabadista, Dandin kylään Gujaratiin Intian länsirannikolle . Rannalla marssijat keittivät merivedestä suolaa ja kieltäytyivät siten maksamasta brittihallinnon määräämää suolaveroa. Näin valtion kassaan aiheutettiin suuri vaje. Lopulta Gandhi ja tuhansia muita vangittiin. Suolamarssin ansiosta maailman huomio kiinnittyi Intiaan ja itsenäisyysliikkeestä uutisoitiin ensimmäistä kertaa laajasti.


title: Billy Talent (albumi)

text: Billy Talent on Billy Talentin esikoisalbumi, joka julkaistiin 16. syyskuuta 2003. Se oli suuri menestys kotimaassaan Kanadassa ja myi siellä kolminkertaista platinaa.Billy Talent- levy sai varteenotettavaa radiosoittoa. Siltä julkaistiin singleinä "Try Honesty", "The Ex" (entinen nimi "My Life For Her"), "River Below" ja "Nothing To Lose". Billy Talent sai kaksi Juno-musiikkipalkintoa (Vuoden albumi ja Vuoden yhtye) ja MuchMusic Video Award -ehdokkuuksia ja palkintoja. Billy Talent on myöhemmin myynyt Kanadassa triplaplatinaa eli yli 300 000 kappaletta.


title: Billy Talent (albumi)

text: Billy Talent -albumilla olevan kappaleen "This Is How It Goes" sanottiin kertovan Benin ystävästä, jolla oli MS-tauti, keskushermoston sairaus. 17. maaliskuuta 2006 Aaron Solowoniuk paljasti kirjeessään faneille että hän oli ystävä, josta kappale kertoi. Tauti, joka aiheuttaa esimerkiksi raajojen turtumista, halvaantumista tai näön menetyksen, havaittiin Aaronilla vuonna 1999. Hänelle määrättiin lääkettä, jota hän joutuu pistämään itseensä kolmesti viikossa, ehkä koko loppuelämänsä. Vaikka sairauden kohtaaminen oli Aaronille vaikeaa, lääkärikäyntien ja kiertue-elämän yhteensovittamisesta tuli hänelle normaalia. Lääkitys mahdollisti bändin rumpalina jatkamisen, ja hän sanoi, että "tämä ei muuta mitään bändissä tai minussa itsessäni."


title: Billy Talent (albumi)

text: Levyn suosio Euroopassa, ja erityisesti Saksassa, oli huima. Levyä myytiin Saksassa ensimmäisellä viikolla yli 100 000 kappaletta.


title: Auroraperhonen

text: Auroraperhonen ("Anthocharis cardamines") on kaaliperhosten ("Pieridae") heimoon kuuluva keskikokoinen päiväperhonen.


title: Auroraperhonen

text: Siipien yläpinnan pääväri on valkoinen. Koiraan etusiiven kärki on laajalti oranssinvärinen, mutta naaraalla ei ole oranssia värialuetta. Etusiiven kärjessä on molemmilla sukupuolilla musta täplä. Takasiiven alapinnalla on vihreänkeltaista kuviointia. Siipien kärkiväli 30–50 mm.


title: Auroraperhonen

text: Auroraperhosen esiintymisalue on Länsi-Euroopasta Aasian lauhkeiden osien kautta Kiinaan. Euroopassa sitä tavataan pohjoisessa suunnilleen napapiirille asti. Suomessa se on yleisin maan etelä- ja kaakkoisosissa. Lentoaika on huhtikuusta kesäkuuhun ja pohjoisessa heinäkuuhun asti yhtenä sukupolvena.


title: Auroraperhonen

text:
Auroraperhosen elinympäristöä ovat kosteat niityt, metsäaukeat, puutarhat, pellot ja rannat. Se talvehtii kotelona.
Toukan ravintokasveja ovat ristikukkaiskasvit ("Brassicaceae"), kuten luhtalitukka ("Cardamine pratensis"), lituruohot ("Arabidopsis"), taskuruohot ("Thlaspi"), kanankaalit ("Barbarea"), lutukka ("Capsella bursa-pastoris"), pölkkyruoho ("Turritis glabra") ja nenätit ("Rorippa").


title: Robert Maudsley

text: Robert John Maudsley (s. 26. kesäkuuta 1953, Liverpool) on brittiläinen rikollinen. Hänet on tuomittu toistuvista murhista.


title: Robert Maudsley

text: Maudsley syntyi yhdeksi kahdestatoista lapsesta. Hän vietti huomattavan osan lapsuudestaan katolilaisten nunnien ylläpitämässä orpokodissa. Hän pääsi jälleen vanhempiensa huomaan 8-vuotiaana, mutta joutui näiden pahoinpitelemäksi ja seksuaalisesti hyväksikäyttämäksi. Hän tuli myöhemmin huostaanotetuksi.


title: Robert Maudsley

text: 1960-luvun lopussa Maudsley ajautui poikaprostituoiduksi Lontooseen. Hän vihasi elämänsä myöhemmässä vaiheessa syvästi pedofiilejä, mutta alkoi kärsiä myös päihdeongelmasta. Hän hakeutui psykiatrille itsemurhayritysten jälkeen ja väitti käyntiensä yhteydessä kuulevansa ääniä, jotka kehottivat häntä tappamaan vanhempansa.


title: Robert Maudsley

text: Vuonna 1974 Maudsley surmasi miehen, joka yritti ostaa häneltä seksiä. Uhrilla oli pedofiilitausta. Maudsley passitettiin kriminaalipotilaille suunnattuun Broadmoor Hospitaliin. Vuonna 1977 hän otti erään rikostoverinsa kanssa tuoreen potilaan, pedofiilin, panttivangikseen ja kidutti sekä tappoi tämän.


title: Robert Maudsley

text: Kun toisen uhrin jäännökset löydettiin, Maudsley väitti syöneensä osan tämän aivoista. Hänet siirrettiin pahamaineiseen Wakefieldin vankilaan. Maudsley itse piti aiempaa asuinpaikkaansa, mielisairaalaa, parempana vaihtoehtona.


title: Robert Maudsley

text: Maudsley ei kyennyt sopeutumaan tavallisiin vankilaoloihin. Hän puukotti vuonna 1978 kuoliaiksi vankitoverinsa Salney Darwoodin ja Bill Robertsin.


title: Robert Maudsley

text: Maudsley eristettiin vaarallisena muista vangeista. Vuonna 1983 hänelle suunniteltiin erityisselli; hän ei saa tehdä juuri mitään liikkeitä ilman vartijoiden valvovia silmiä, eikä hänellä ole liiemmin tilaisuuksia kommunikoida vankilan muiden asukkien kanssa.


title: Robert Maudsley

text: Maudsleyn pitkäaikainen eristys on herättänyt Britanniassa laajaa keskustelua. Yksi hänen normaalin kohtelunsa tunnetuista puoltajista on veli Paul Maudsley. Robert vietti 50-vuotispäivänsä vankilassa täydessä hiljaisuudessa.


title: Robert Maudsley

text: Maudsleystä on tehty useita tutkimuksia. Hänen uskotaan kärsivän persoonallisuushäiriöistä, mutta mitään vakavaa, psykoottista häiriötä ei ole havaittu tai tutkijat eivät ole sellaisen olemassaolosta yksimielisiä.


title: Sumerin historia

text: Vanhin tunnettu sivilisaatio Sumer kehittyi Mesopotamiassa asteittain kylien kasvaessa ajan myötä yhä suuremmiksi. Uruk-kaudella vuoden 3900 eaa. jälkeen kehitettiin kuvakirjoitus, rakennettiin suuria kaupunkeja ja temppeleitä. Varhaisdynastisella kaudella 2900 eaa. alkaen kaupunkivaltiot kamppailivat ylivallasta keskenään, mikä päättyi Akkadin suurvallan perustemiseen. Sen jälkeen maata hävittivät vuoristosta hyökänneet gutilaiset. Sumerin sivistys kukoisti vielä uussumerilaisella ajalla 2150–2000 eaa., minkä jälkeen elamilaiset hyökkäsivät ja amorilaiset valtasivat maan.


title: Sumerin historia

text:
Sumerin historia liittyy yleiseen maanviljelyn syntyyn Lähi-idässä. Villejä kasveja kerättiin Lähi-idässä hyvin varhain, jo noin 21 000 eaa. suurriistan metsästäjien kaudella. Viljely alkoi joskus välillä 11 000–9500 eaa.
ehkä Levantissa, Kaakkois-Turkissa tai Mesopotamian pohjoispuolisilla kukkuloilla. Tällöin ihmiset asettuivat asumaan paikoilleen. Jeriko oli varhainen linnoitettu viljan viljelyllä tai keräilyllä elänyt kylä. Siellä asui muurin ympäröimänä pyöreäpohjaisissa taloissa PPNA-kaudella noin 2000 asukasta. Viljely yleistyi Lähi-idässä voimakkaasti välillä 9500–8000 eaa. Noin 9200–8500 eaa. siirryttiin Lähi-idässä kiinteästä kyläasutuksesta kertoviin neliömäisiin, hyvin tehtyihin taloihin. Samoihin aikoihin karjanhoito alkoi. Pian viljelyn jälkeen alettiin Kaakkois-Turkin Cayonussa työstää kuparia, ja muualla valmistaa saviastioita.


title: Sumerin historia

text: Vaikka yleensä on uskottu ensimmäisten kiinteiden kylien liittyneen maanviljelyyn, uudet löydöt puhuvat toista. Varhainen kylälöytö oli todennäköisesti metsästyksellä elänyt Göbekli Tepe Kaakkois-Turkista. Tämän mukaan asutus voi olla kiinteätä, jos metsästämällä saadaan riittävästi ravintoa.


title: Sumerin historia

text: Vuoteen 7000 eaa. mennessä mm. Zagros-vuorten rinteille Kurdistaniin ja Lorestāniin oli syntynyt maanviljelystä ja karjanhoidosta elantonsa saavia kyliä.


title: Sumerin historia

text:
Vuohi, lammas ja nauta oli kesytetty, samoin tunnettiin ohra ja vehnä. Vuorten rinteet olivat sateisempia kuin alanko. Keramiikka tuli käyttöön noin 7000 eaa. Varhaisen Mesopotamian kehityksen painopiste näyttää olleen Van- ja Urmiajärven ja Mosulin välisillä vuorenrinteillä. Peltojen keinokastelu lienee otettu käyttöön alueella, jolla vuotuinen sademäärä vaihtelee vuodesta toiseen ja on viljankasvatuksen rajamailla.
Kun ilmasto noin 5500 eaa. muuttui sateisemmaksi, väestö saattoi siirtyä jokien varsille. Etelä-Irakin tulvatasangoilla sadeviljely ei ole mahdollista, ainoastaan keinotekoinen kastelu: kaivetaan kanavia, joilla johdetaan vettä jokien penkereille. Toisaalta taas yläjuoksulla keinokastelu on mahdotonta, joet virtaavat jyrkissä kanjoneissa, ollaan sadeviljelyn varassa.


title: Sumerin historia

text: Tällä kaudella linnoitettiin Pohjois-Mesopotamian kyliä, joissa on merkkejä temppeleistä ja kasteluviljeystä. Kehitys kohti sivilisaatiota alkoi. Merkkejä tästä on löydetty ikivanhasta Sawwanin kylästä. Kasteluviljely vaatii suurta työmäärää ja jonkinlaista työnjohtoa. Kauppa laajeni tällä kaudella. Kaupattiin muun muassa lapis lazulia, karneoleita, alabasteria ja obsidiaania. Halaf-kaudella ilmestyi kaksikammioinen savenvalajan uuni.


title: Sumerin historia

text: Ubaid-kaudella asutus levisi noin 5800–5500 eaa. Pohjois-Mesopotamiasta Etelä-Mesopotamian tulvatasangolle, minne syntyi kasvavia kyliä. Kauden loppupuolella Mesopotamian kulttuuri laajeni jokilaakson ulkopuolelle ehkä kaupan, ehkä sotien kautta. Noin 4500 eaa. suuria keskuskyliä, joiden ympärillä pienempien kylien rypäitä, ja temppelit alkoivat kasvaa ja mutkistua. Tämä kielii jonkiliaisen uskonnollisen päällikkyyden synnystä, mahdollisesti keskuksia johti ylipappi tai papisto tuki päällikköä. Lienee ollut verotusta ja työvelvollisuus. Uskonoto lienee vaikuttanut ensimmäisten suurten keksusten syntyyn.


title: Sumerin historia

text: Kehityksen painopiste näyttää pitkään jatkuneen Pohjois-Mesopotamiassa. Ehkä jo noin 4500 eaa. Pohjois-Mesopotamian Khabur-joen varrella Koillis-Syyriassa ollut Tell Brak oli kasvanut kaupungiksi, ja huomattavasti etelän asutuskeskuksia suuremmaksi. Kauden lopulla temppelit sijaitsivat tasanteella, joka ennakoi myöhempää porraspyramidia. Kauppaa käytiin Persianlahdella ja muualla etäämmällä. Eräiden tietojen mukaan seemiläisiä olisi saapunut maahan 4000 eaa.


title: Sumerin historia

text: Kauden alussa oli Urissa suuri tulva kun meren pinta nousi hitaasti ilmaston lämmetessä. Katasrofaalinen äkillinen vedenpaisumus se ei silti ollut. Monet Ubaidin kauden löytöpaikat ovat peittyneet savikerrostuman alle.


title: Sumerin historia

text: Noin 3800 eaa ilmasto kuivui äkkiä mikä luultavasti lisäsi väestön keskittymistä kaupunkeihin.


title: Sumerin historia

text: Uruk-kaudella noin 3500–3400 eaa. alettiin merkitä numeroita, ja noin 3200–3100 eaa. Uruk IV -kaudella ilmestyivät ensimmäiset kuvamerkit savi- ja kivitauluihin eaa.


title: Sumerin historia

text: Joidenkin mukaan sumerilaiset saapuivat maahan noin 3300 eaa. Kylät kasvoivat kaupungeiksi ja Sumerin kaupunkisivilisaatio syntyi. Rakennettiin suuria temppeleitä, joiden koristelu oli mahtava. Tämä kertoo papiston suuresta mahdista, joka heikkeni myöhemmin Mesopotamiassa. Kauden alussa tai edellisen kauden lopussa 4500–4000 eaa. lienee ollut joitain suuria kaupunkimaisia keskuksia Pohjois-Mesopotamiassa ja Uruk nousi suureksi Etelä-Mesopotamiassa. Tämä synnytti kilpailun pohjoisen ja etelän välille, joka päättyi 3500 Urukin kukistaessa Syyrian suuren keskuksen Tell Hamoukarin.


title: Sumerin historia

text:
Urukin vaikutus laajeni 3100–2900 eaa. kauas. Merikauppa laajeni kauas, kaupunkivaltiot olivat voimakkaita ja kirjoitus yleistyi huomattavasti. Kauden lopussa 2900–2750 eaa. oli ainakin Šuruppakin seuduilla suuri tulva, joka ulottui Kišiin asti. Sekä Eufrat että Tigris tulvivat yli äyräittensä.
3200 eaa. oli alkanut kuiva kausi, Piora-oskillaatio. Syntyi suuri heikkadyyni, joka patosi Karunjoen ja synnytti suuren järven, joka lopulta murtautui ulos.


title: Sumerin historia

text: Ensimmäiset historialliset Sumerin kuninkaat ilmestyivät varhaisdynastisella kaudella I noin 2900–2700 eaa. Joko edellinen tai varhaisdynastinen kausi 1 päättyi suureen tulvaan.